Agur ezin ederragoa\n2019ko ekainaren 20a, osteguna | Ordua Euskal Herrian 17:37:14\nMahler-en " 9. Sinfonia". Euskadiko Orkestra Sinfonikoa. Zuzendaria: Robert Treviño.\nGasteizko Principal Antzokia. Maiatzaren 9a.\nOpari berezia ekarri digu Euskadiko Orkestra Sinfonikoak (EOS) bere azkeneko abonu-kontzertuan. Opari bikoitza esango nuke, alde batetik obra zinez ederra eskaini digulako, eta bestetik, interpretazio sakon eta sentitua entzun genuelako.\nZalantzarik gabe Gusav Mahler-en 9. Sinfonia konpositorearen produkzio osoaren obra ederrenetako bat da. Lau mugimenduz osatutako lan erraldoi honetan mota guztietako giro eta sentimenduak aurki ditzakegu eta barruraino iristen den musika topatzen dugu une guztietan. Kontutan izan behar dugu Mahler-en azken sinfonia izan zela. 1909. urtean amaitu zuen lana eta 1911. urtean hil zen konpositore austriarra, 50 urte zituela. Lan indartsua da, adierazgarria, bizia. Oso kuriosoa da, baina oso musikazale ez den pertsona batek entzuten duenean, ez daki esaten gustatzen zaion ala ez; baina bai esaten du barruraino iritsi zaiola musika hau, nolabait bere barrukoak mugitu dituela. Egin ezazue proba.\nGaixorik zegoenean idatzi zuen sinfonia hau Mahlerek, baina hala eta guztiz ere, ez da lan ilun edo nostalgikoa. Alban Berg konpositoreak adierazi zuen bezala “Mahler-ek sekula idatzi zuen sinfonia loriatsuena da. Lurra eta natura biziki maite zituela ematen du aditzera, bertan bakean bizi nahi duela, erabat disfrutatu nahi duela, barne-barneraino, heriotza iritsi arte, denoi iristen baitzaigu, lehenago edo geroago, heriotza”.\nEOSek, Robert Treviñoren zuzendaritzapean, jakin izan zuen sentimenduak transmititzen. Irakurketa adierazkorra egin zuen zuzendariak, non garrantzi handikoak izan ziren erritmo markatuak, isiltasun adierazkorrak, eta soka doi-doia. Ehunduren eta fraseaketaren menderatzea, nagusitasun izugarriarekin, interpretazioaren ezaugarri nagusia izan zen uneoro. Pianissimi zoragarriak, umore aldaketen delikadezia, disonantzien garbitasunen atximurra… Dena puntu-puntuan egon zen, dudarik gabe.\nUne magikoa bukaeran iritsi zen. Sinfoniaren Adagio xarmangarriaren ikuspegi mistikoa eman zuen Robert Treviño zuzendariak. Infinitoraino luzatu zituen soinu-izpiak. Doitasunez eskaini zuten giro magiko-erlijioso hori. Zur eta lur geratu ginen han geundenok. Zaila da Gasteizko antzokian sekulako txalokadak lortzea, baina entzuleak maitemindurik geratu ziren.


“Haurra bere prozesuaren erdigunean dago, eta gure lehentasuna Aresketa Ikastolan haurraren erritmoa errespetatzea da” - - Aiaraldea.eus\n“Haurra bere prozesuaren erdigunean dago, eta gure lehentasuna Aresketa Ikastolan haurraren erritmoa errespetatzea da”\nBabestutako edukia 2021-01-17 16:07\nKOLDO GILSANZ psikologoa eta Aresketa Ikastolako orientatzaile eta psikomotrizista da.\nZein da hezkuntzaren gakoa haurtzaroan?\nHaurtzaroa oso garai sentikorra da, asko zaindu beharrekoa. Guretzat haurra bere prozesuaren erdigunean dago. Hezkuntza gaur egun ez da, batez ere adin hauetan, haurrari gauzak irakastea. Haurrak bere kabuz ikasiko du, inguruko baldintzak egokiak badira. Helduaren papera baldintza horiek zaintzea da. Lehenengo helburua ziurtasuna da. Helduarekin harreman ziurra izan behar du haurrak, bestela, ziur sentitzen ez den haurrak, nekez egingo du aurrera.\nBeste baldintza garrantzitsua da testuingurua aberatsa eta kitzikagarria izatea. Haurrek jolasten ikasten dute, eta horregatik beraien interes ezberdinak estimulatzen dituzten adin bakoitzerako materialak eskaintzen dizkiegu. Ziurtasuna eta testuinguru aberatsa duen haurrak modu autonomoan ikasiko du.\nNola lantzen da ikaslearen autonomia Aresketa Ikastolan?\nAutonomia ez da gauzak bakarrik egitea soilik. Besteekin zein helduekin egotean iniziatiba izatea ere funtzionamendu autonomoaren adierazle da.\nHorregatik ikastolan espazio zabalak, irekiak eta ondo berezituak ditugu. Gune hauen antolaketa dinamikoa da, behar zein desio ezberdinak asetzeko (esperimentazioa, eraikuntzak, ipuinak, sinbolikoa, matematika, motrizitatea…). Haurrek zer, nola eta norekin egin nahi duten aukeratu dezakete. Haien interesetik abiatzen dira, modu natural eta autonomoan ikasiz.\nNoski, desioarekin batera, frustrazioa dator, beti ezin baita lortu batek nahi duena. Frustrazioaren aurrean, zein beste edozein emozio bizitzean, heldua gertu egongo da eta aurrera egiten lagunduko dio. Emozioak kudeatzen ikastea ere ezinbestekoa da autonomoki funtzionatzeko.\nZergatik da hain garrantzitsua haurraren garapen prozesuan egokitzapen garaia?\nEsan bezala, haurra ziur sentitzea funtsezkoa da bere ondorengo garapenerako. Eta seguru sentitzeko, prozesu honetan ere, ezinbestekoa izango da bere erritmoa errespetatzea. Egokitzapen prozesua baino, binkulazio prozesua dela esan genezake. Haurra badator berarentzat atxikimendu figura den guraso edo zaintzaile batez lagunduta. Pertsona hori presente dagoela, haurrak lehenengo esplorazioak egiten ditu, testuingurua ezagutzen du eta erreferentziazko figura batekin binkulatzen du. Ondoren atxikimendu figuraren aldentzeak bizitzen ditu eta erreferentziazko figura berriaren laguntzarekin bidea egiten du. Gauza asko gertatzen dira egun horietan, haurrarentzat aldaketa handia da eta horrek guztiak denbora behar du.\nNola lantzen da hori Aresketa Ikastolan?\nIraileko hiru aste luze hartzen ditugu prozesu hori kontuz eta mimoz egiteko. Badakigu familientzat hiru aste seme-alaba laguntzeko ahalegin handia dela, baina gure lehentasuna haurraren erritmoa errespetatzea da beti.\nHelburua ez da bakarrik egokitzea, baizik eta haztea. Hau da, egoeraz jabetzea, bere emozioez konturatzea eta baliabideak aktibatzea amarengandik banatzea lantzeko.\nNola begiratzen diozue ikastola-familia harremanari Aresketa Ikastolan?\nGure lanaren zutabe nagusia da. Lan hau guztia ezinezkoa litzateke ikastola eta familiaren arteko harreman estua izan gabe. Familia da lehenengo espazioa haurrarentzat, eta horregatik funtsezkoa da familia gustura sentitzea gure komunitatean.\nTutoreek harreman esturako aukera ematen dute, eguneroko komunikazioa mantenduz. Eskolatze prozesu guztian zehar guraso eskola ere martxan dago. 2-16 urte bitarteko ikastola izateak familiekin harreman luzea izateko aukera ematen du.\nIrakasle taldea eta familiak elkar ezagutzeak lotura indartu eta konfiantza bermatu egiten du. Azkenean, Aresketan, familia handi bat gara.


Euskal Liga: lidertzak banatuta gure taldeen artean eta kadetezko derbia Gernikarentzat | Federación Vizcaína de Baloncesto – Bizkaiko Saskibaloi Federazioa | Todas las informaciones del baloncesto vizcaíno federado y escolar. Bizkaiko Saskibaloi federatuaren eta eskolaren berri guztiak hemen\nHome » Berriak, Nagusiak » Euskal Liga: lidertzak banatuta gure taldeen artean eta...\n(ARGAZKIA: Gernikasaski.com) Euskal Ligetako hirugarren jardunaldia, markagailuan izandako desberdintasun handiengatik nabarmendu da. Gernikan ikusitako saskibaloiak erregulartasuna eta ideia argiko lehiaketa erritmoa islatzen du, naiz eta gazteek Aranurren aurka galdu.\nMaila honetako derbian Gernikak garaipen nabarmena eskuratu zuen Tabirakoren etxean 41-92. Gaizka Barearen neskek 0-11ko partziala lortuz hasi zuten partida. Durangarrek erreakzionatzea lortu bazuten ere, gernikarren nagusitasuna agerikoa zen eta lehen laurdena 9-26 bukatu zen. Markagailuaren aldea progresiboki gehitzen joan zen.\nBerri Txarrak Loiola Indautxurentzat, hiru jardunaldi eta gero garaipena lortu ezinik jarraitzen dute. Oraingoan 28-63 galdu dute etxean, Easorekin batera lidertzan dagoen Autocaresen aurka. Easok 59-38 irabazi zion La Salleri Donostian jokatutako partidan. Arabako derbian Kirolak Araba taldeak 48-53 irabazi zoen Araskiri, bere lehenengo garaipena lortuz.\nGure taldeei dagokionez, Loiolak 52-63 irabazi zion Araberriri eta Bilbao eta Take Lurreren arteko derbi bizkaitarra 78-65 amaitu zen. Easok erraz menderatu zuen Fundacion 5+11 B taldea 58-98. Fundación 5+11 A taldeko arabarrak sendo dihar dute maila honetan, asteburu honetan Azkoitiko Grupo Zaher talde gogorraren aurka 47-57 irabaziz.\nJardunaldiko sorpresa nagusia malosten bizi izan genuen, izan ere etxeko taldeak 59-65 galdu zuen lidertzan jarri berri den Aranur taldearen aurka. Ala eta guztiz ere nabarmentzekoa da saskiratzeko gaitasuna eta gaitasun defensiboa, +90 3 partidetan lortuz. Donostia Ibaeta Easok 55-63 irabazi zion Atleticori gipuzkoarren arteko derbian. San Viatorrek aurpegia eman zuen Tabirako Baqueren aurka, baina 74-69 galdu zuen, eta oraindik ez du partida bakar bat ere irabazi. Orain arte irabazi ez duen beste talde bat Loiola dugu, Asaskiren aurka 58-48 galdu zuelarik.\nHirugarren jardunaldia eta gero ez dago talde bakar bat ere bere hiru partidak irabaztea lortu dituena, hori dela eta 5 talde aurkitzen dira bi garaipenekin. Lehen postuan Unamuno dugu, larunbat goizean Getxosaskiri 83-55 irabazi eta gero. Donostiarrak 55-44 irabazi zieten Tabirakori, lehen faseko lehen porrota jaso zelarik. Arabako Fundacion taldeko mutilek partida bikaina jokatu zuten Azpeitian. 48-67 irabaziz. Partida estuena Araberriren kantxan bizi izan zen, Zarautzi irabazteko lan asko egin behar izan zutelarik, azkenean 51-48 arabarren alde.\nIII JAVI DURANGO MEMORIALA: Lointek Gernikak finala irabazi du Lacturale handi bati 71-57 irabazi eta gero. Hurrengo sarrera :


Praileaitzeko babes eremua handitzeko eskatu dute EHUko eta kulturako 125 profesionalek\nEHUko Arte ederretako fakultateko ehun irakasle, katedradun, langile eta beste zenbait profesionalek Praileaitz babesteko 2007an onartutako dekretua aldatzeko eskatu diote Eusko Jaurlaritzari manifestu baten bidez. Dekretu horrek aztarnategia dagoen 50 metroko erradioa babesten du, baina manifestuaren sinatzaileen arabera Sasiola harrobiaren jarduera “mehatxu bat da margoen, kobaren eta inguruaren kontserbaziorako”. Horregatik eskatu dute babes eremu hori handitzea eta Jaurlaritzari gogorarazi diote 2007an Eusko Legebiltzarrak eskatu zuela harrobiaren jarduera etenaraztea. Hain zuzen, Blanca Urgell Jaurlaritzako Kultura sailburuak duela gutxi adierazi du Debako harrobia euskal kulturaren “harribitxietako bat” dela.\nBestalde, atzoko manifestuan salatu zuten Gipuzkoako Foru Aldundiak indusketa arkeologikoak egiteko diru laguntzarik ez duela eman aurten. Horren harira, Maria Jesus Aranburu kultur Diputatuak adierazi du nahiago izan dutela diru laguntzak ikerketa hidro-geologikoetara bideratu, kobaren oxidazio eta estalaktiten kristalizazio arazoak konpontzeko, “indusketak ez dira lehentasuna”, esan du.


Sarrera | Argizti Optika\n1973. urtean sortu zen Argizti Optika, ikusmenerako zerbitzu osoa eskaintzeko asmoz. Berrogei eta bost urte ondoren mimo osoz lan egiten jarraitzen dugu, ikusmen beharrak dituzten pertsonei egokien zaizkien betaurrekoak hautatuz.\nOptiko-optometrista lan-talde handi batek osatzen du Argizti Optika. Gehien gustatzen zaien horretan egiten dute lan, zure ikusmena zaindu eta hobetzean, alegia. Zure ikusmenari konponbide egokiena eskaintzeko diagnosietarako azken teknologia dugu.\nLan ordu asko, ahalegina eta grinaren emaitza da Argizti Optika. Gaur egun Tolosan bi optika ditugu eta hirugarren bat Urretxun. Gure bezeroen konfidantza eta asebetetzea da guretzat garrantzitsuena. Horregatik, merezi duzun denbora zuri eskaintzea da gure nahia.\nGure dendak bisita itzazu, gune erosoak dira. Betaurreko sortzaileen proposamen hoberenak aurkituko dituzu, klasiko berregokituen bilduma garrantzitsuenarekin bat.\nGuretzat garrantzitsuena zure ikusmen osasuna delako\nArgizti Optikan Pablo eta Luis Zamarripak zuzentzen duten lan taldea, ikusmen osasunaz arduratzen diren profesionalez osaturik dago. Zure ikusmen eta entzumen zainketarako aholkularitza pertsonalizatua eskaintzen dute.\n. Lehen bi hilabeteetan gure progresiboetara egokitzen EZ bazara %100 kobertura.\n. Lehen urtean betaurreko hausturagatik %100 kobertura.\n. UMEAK (0-12 urte bitartekoak) lehen urtean betaurreko hausturagatik eta graduazioa aldaketagatik kristalak aldatu behar badira %100 kobertura.\nBezero/pazientea betaurrekoetara egokitzen ez bada edo gustora ez badago, erantzule egiten gara.\nFabrikazio akatsa badago, 2 urtetako bermea izango duzu edozer gauza pasata ere.


Gianni Pittella: 'Errusian zigor gehiago izateko aukera Putinen esku dago erabat' - EBko berriemailea\nGianni Pittella: "Putinen esku dago erabat Errusiako zigor gehiago hautatzea"\nJoan den astean Washington DCra egin zuen misioan, Europako Parlamentuko Sozialisten eta Demokratak Taldeko presidenteak, Gianni Pittellak (argazkian), "harreman euro-atlantikoa" hitzaldia eman zuen Johns Hopkins Unibertsitate ospetsuko ikasleen aurrean.\nWashington DC bisitatzen duen S&D ordezkaritza Knut Fleckenstein eta Tanja Fajon S&D presidenteordeak eta Bernd Lange parlamentuko nazioarteko merkataritza batzordeko eta Europako Parlamentuko Merkataritza eta Inbertsio Lankidetza Transatlantikoetako presidenteak ere osatzen dute. (TTIP) txostengilea.\nUkrainako gatazkaren bake prozesua hizpide hartuta, Gianni Pittella S&D presidenteak honakoa adierazi zuen:\n"Errusiako herriaren eta haien ekonomiaren aurkako zigor gehiago hautatzea guztiz dago Putinen esku. Errusiak Ukrainaren aurkako mugimenduei buruz, Europak argi eta garbi adierazi beharko luke zigorrak Minskeko akordioen urraketa mailaren proportzioan handituko direla. Gainera, Europak argi utzi beharko lioke Errusiari Ukrainako gatazkaren areagotzeak berehala mesede egingo diola Errusiako ekonomiari eta gizarteari zigorrak pixkanaka kentzeari dagokionez.\n"Europak arazo honen inguruan banatzea ekidin behar du; horrek eragin negatiboa izango lukeelako Kieven eta Moskuren arteko bake prozesuan. Errusia funtsezko eragilea izango da mundu mailan, batez ere Ekialde Hurbileko terrorismoaren aurkako borrokan. , Mediterraneoko gatazkak eta Iranekin harremanak. Horregatik, elkarrizketa ireki bat mantendu behar dugu ".\nKnut Fleckenstein S&D presidenteordeak ere iruzkindu zuen:\n"Argi izan behar da konponbide militarra ez dela aukera bat. Horregatik, AEBetako Kongresutik Ukrainara armak entregatzeko proposamenak egoerari laguntzen ez dion arrazoia da. Erasoa, argi eta garbi zehaztutako estrategiarik gabe bakeak, nazioarteko komunitateak arazo gehiago ekar ditzake. Iraken eta Libian izandako iraganeko esperientziak esku hartze militarraren oroigarri argiak dira ".\nGai erlazionatuak:Euro-Atlantikoko harremanaezaugarrifull-imageGianni PittellaJohns Hopkins UnibertsitateanKnut FleckensteinUkrainan\nEtorkizuna haien eskuetan dago EESC Mintegia: 'Belaunaldi berri bat Europa berri baterako'


'Hizkuntza, nazioa, estatua' saiakera plazaratu du Joxe Azurmendik | Kultura | Berria\n'Hizkuntza, nazioa, estatua' saiakera plazaratu du Joxe Azurmendik\nBalizko euskal estatu independente bat lortzeko bidean euskararen presentziak behar lukeen lekua ezbaian jarri dute zenbait ahotsek azken bizpahiru urteotan. Joxe Azurmendi idazle eta pentsalariak gaiari heldu dio Elkarrekin kaleratu berri duen 'Hizkuntza, nazioa, estatua' saiakera liburuan.\nJoxe Azurmendi, 'Hizkuntza, nazioa, estatua' liburua aurkezten, Donostian. Andoni Canellada\nAzurmendik Donostiako Elkar dendan aurkeztu du liburu berria, gaur goizean, eta argi utzi du bere jarrera XX. mendearen erditsuan abertzaletasunari "berritu sakon" bat eman ziotenen —Txillardegi, Krutwig...— bera dela egun ere, eta euskarak jarraitzen duela egoten, bere irudiko, bai euskal nazioaren erdigunean, bai abertzaletasunarenean, eta baita balizko estatu independente batenean ere. "XX. mendearen erditsuan, abertzaletasunak berritu sakon bat izan zuen, eta arrazaren ordez euskarari eman zitzaion lehentasuna gure herria definitzeko eta eraikitzeko orduan", esan du.\nAzken urteotan, planteamendu berriak entzun dira, batez ere mundu akademikotik —Imanol Garlfarsoro, Jule Goikoetxea, Unai Apaolaza, Joseba Gabilondo...—, Joxe Azurmendiren belaunaldikoek ezarritako hizkuntzaren, nazioaren eta estatuaren arteko loturak zalantzan jartzera etorri direnak: hizkuntza, nazioarentzat mesede eta sostengu izan arren, ez ote da kalte edo traba estatu bat lortzeari begira?\nHizkuntza, Nazioa eta Estatu kontzeptuei eta haien arteko harremanei buruz hausnarketa egin du Azurmendik, "ez eruduziozko saio akademiko bat egiteko, baizik eta gaiaz interesa dutenekin elkarrizketa sustatzeko". Liburuaren jatorrian Azurmendik berak 2015eko ekainaren 25ean Jakinek eta EUEk antolaturiko Euskara, estatugintza eta naziogintzaren erdian ikastaroko sarrera hitzaldia dago, Iruñeko Katakrak liburu-dendan emandakoa. 117 orriko saaikera da.\nAzurmendi, bihar, Martin Ugalde Foroan


Zahar | Iritzia | Berria\nLehen mailako futbolari ezagunak, gehienak zu baino gazteagoak direla jabetzen zarenean hasten omen da beste bizitza zati bat. Hauteskundeen emaitzak ere izaten dira aski neurgailu. Zure herriko azken bi-hiru alkateak zu baino gazteagoak badira, alferrik aldarrikatuko duzu zure gaztetasuna.\nAstelehen hau bereziki latz gerta daiteke begia jarri behar ez duzun lekuan jartzen baduzu. Lagintzat hartu dut Gipuzkoako Batzar Nagusietarako hauteskundeen emaitza. 51 batzarkideetatik 28 dira emakumezkoak eta 23 gizonezkoak. Tira... Ez nau asko harritu datuak, eta harritu nauen pittina onerako harritu nau. Adinei begira jartzea bururatu zait gero, ordea. Eta ohartu naiz 51 batzarkide horietatik 3 baino ez direla ni baino zaharragoak. Ideia batzuk etorri zaizkit garunean likatu zaizkidanak. Esaterako, senatari hitza nondik datorren erabat ahaztu zaigula, ez dela zaharraren jakintza pilatua aintzat hartzen. Edo gure adin-jirako jendea ez dagoela saltsa handiegietan sartzeko prest, hemen eta orain.\nZaharra gaixo sano bat baino ez dela esan zuen norbaitek. Ni, Pablo Picassorenarekin geratzen naiz: «Zerbait egiteko zaharregia naizela entzuten dudanean, ahalik eta azkarren saiatzen naiz zerbait hori egiten». Ez naiz politikaz ari...


Roberto Cavallo (1): “100 kilo baino gutxiago” | Xehe\nHasiera » Kondarrak » Roberto Cavallo (1): “100 kilo baino gutxiago”\nItalian hondakinen kudeaketa plangitzak antolatzen berezitutako ERICA kooperatibak plazaratu berri du Meno 100 chili (100 kilo baino gutxiago) dokumentala, hainbat festibal eta biltzarretan aurkezten ari dena.\nTitulu berarekin Roberto Cavallo hondakinetan adituak 2011an argitaratutako liburuan oinarritua, “Gure zakarrontzia errejimenean jartzeko errezetak” darama lelo.\nFilmak bi bidairen kontakizuna egiten du. Lehenengoan Roberto Cavallo adituak berekin eramango du Andrea Fluttero senadorea Italian barrena, erakusteko hondakinen kudeaketa onak zer nolako onura ekonomiko eta gisa guztietakoak dakartzan. Pisoihal garbigarriak, plastikoak eta paperak birziklatzeko prozesuak, konpostaketa nola egiten den etxeetan eta maila industrialean, granelean nola gero eta gehiago banatzen diren ura, esnea, ardoa eta denetakoa… eta nola ari diren aurreartzen Rifiuti Zero ereduan sartutako herriak, bakoitzak sortutako 500 kilo zaborrak “100 kilo baino gutxiagora” ekarririk. Bestela esanda, errefusak sortutako hondakin guztien %20ra ekarrita.\nBigarren bidaia Giussepe Cedernak egingo du bere alaba Giorgiarekin, Roberto Cavallok antolatu duen espektakulua ikusten izan ostean.\nAgian izango da Euskal Herrian noizbait ikusteko zoria.\nCavalloren ’100 kilo baino gutxiago’ filma: zaborra nola murriztu ra | Zero Zabor - [...] Atalak: Atez atekoa, Bideoak, Dokumentalak, Europa, Prebentzioa Italian hondakinen kudeaketa plangitzak antolatzen berezitutako ERICA kooperatibak plazaratu berri…


Ongizate gizartearen zutabeak egokitzeko | Gizartea | Berria\nPopulazioaren zahartzea (III). Erakunde publikoen erronkak.\nOngizate gizartearen zutabeak egokitzeko\nEtorkizuneko gizartearen beharrei erantzuteko erronka dute administrazioek. Adituek ondorioztatu dute zenbait ardatzetan lanean hasteko premia dagoela, sistemaren iraunkortasuna eta kalitatea bermatu ahal izateko: osasungintzan, gizarte zerbitzuetan, pentsioetan...\nPentsioen borroka. Milaka pertsona atera dira kalera pentsio publiko eta duinak eskatzeko. ARITZ LOIOLA / FOKU Tamaina handiagoan ikusi\nNabarmen aldatuko da egitura demografikoa datozen hamarkadetan. 65 urteko atalasea gaindituko duten pertsonen kopurua asko handituko da, eta ez da hein berean gertatuko beste adin tarteetan. Aldaketa horiek egun ez dauden beharrak sortuko dituzte gizartean; are, adituek iragarri dute aurki nabaritzen hasiko direla. Egoera hori erronka bat da administrazio publikoentzat. Gizartearen ongizatea bermatzea helburu duten zerbitzuak egokitu beharko dituzte: pentsio publikoak, osasungintza, gizarte zerbitzuak, etxebizitza...\nGaur egungo sistema publikoa prestatuta dago adineko pertsona gehiago izango dituen gizarte baten beharrei erantzuteko? Zer aldaketa beharko dira? Nola finantzatuko dira? Galdera horien gainean hausnartu dute hiru adituk. Mikel de la Fuente Zuzenbidean doktorea da, eta EHUko irakasle erretiratua; Begoña Perez Eransus Nafarroako Unibertsitate Publikoko Soziologia eta Gizarte Langintzako irakaslea da; Rafael Bengoa Eusko Jaurlaritzako Osasun sailburu ohia da, eta SI Health aholkularitzako zuzendaria. Denak bat datoz abiapuntuan: erabakiek sistemari eragin beharko diote, alor guztiak elkarri lotuta baitaude.\nJaurlaritzan sailburu izan zenean, Bengoak arreta berezia jarri zuen gaixotasun kronikoetan. Egun, ideia hori berretsi du. Nabarmendu du hiru hamarkada barru 80 urtetik gorako biztanle kopurua handituko dela, eta bakoitzak eritasun kroniko bat baino gehiago izango duela: «Egungo sisteman, egoera ez litzateke bideragarria izango». Osasungintzaren antolaketari dagokionez, Bengoak uste du gaixo asko ez daudela egon behar duten lekuan. «Osasun arreta jaso duten asko ospitaleetan geratzen dira, behar duten lekura joan gabe: etxea, egoitzak... Etorkizunean zerbitzu berriak asmatu beharko dira».\nHorren harira, etorkizunean osasungintza eta gizarte zerbitzuak bateratu beharko direla ondorioztatu du, eta aurrekontu bakarra izan beharko dutela. Eskumenen gaineko gogoeta ekar dezake horrek. Edonola ere, gaineratu du munduko hainbat herrialdetan bide horretan ari direla. «Aurreikuspen handiarekin jokatu beharko dugu; pertsona bat ospitaleratzean, haren irteera nola kudeatuko dugun zehaztera jo behar da». Aldaketa horiek guztiak beharrezkoak izango dira sistema ekonomikoki «iraunkorra» izan dadin, Bengoaren iritziz. «Inbertsioen %30-40 galtzen ari gara osasungintza eta gizarte zerbitzuak elkarlanean ez aritzeagatik». Are, gaineratu du osasungintzan jarduera batzuk aldatu beharko direla, aurrezteko. Bengoaren ustez, erabaki asko hartzen dira arrazoi historikoengatik. «Gakoa ez da diru gehiago bideratzea, dagoen hori hobeto kudeatzea baizik, behar berriei erantzuteko».\nEgungo gizarte zerbitzuak ez daude prest gizarte zahartu baten beharrei erantzuteko, Begoña Perez Eransusen ustez. 1970eko eta 1980ko hamarkadan sortutako sarea da, orduko moldeetara egokitua: batetik, gizon gehienek enplegu bat zuten; bestetik, «familia zaintzailea» mantentzen zen. «Emakumeak arduratzen ziren zaintzaz; askotan, hirira migratzean, landa eremuan zuten lana galduta». Estruktura horietatik at geratzen ziren sektoreentzat bideratuta zeuden, bada, gizarte zerbitzuak. Baina Perezek azaldu du egun egitura horiek aldatu egin direla: «Garai bateko moldeen arabera egoera normalizatu batean egongo liratekeenei ere eman behar diete arreta orain gizarte zerbitzuek». Are, mendekotasunen arta ere handitu da. Zerbitzu publiko horiek gutxiengo batentzat pentsatuta zeudenez, ordea, ez daude prest egungo eskariei erantzuteko. Dena den, «ahal duten moduan» zerbitzu ona ematen dutela uste du.\nEtorkizunera begira, galdera bati erantzun behar zaiola esan du Perezek: egungo egoera sozioekonomikoa egonkortuko da? Zantzuek hori iragartzen dutela ondorioztatu du, eta uste du horrek izango lituzkeen ondorioak antzematen hasi direla. «Sektore guztiek eman beharko dute pausoa: gizarte zerbitzuek, osasungintzak, hezkuntzak, enplegu politikek...». Gaineratu du testuinguru horretan gizarte zerbitzuen paradigma aldatu beharko litzatekeela. «Jendearen ongizatea bermatu beharko da: bakoitzaren beharrak, zaintza barne».\nEsan du hori finantzatzeko zerga sisteman jarri behar dela arreta, eta belaunaldien arteko elkartasunean. «Jendeari esan ohi diot kontuak egiteko: jasotzen ditugun doako zerbitzu publikoek zenbat balioko luketen merkatuan».\nPentsioen gaiari heltzeko, egungo egoeran jarri ditu begiak Mikel de la Fuentek. Krisian, oro har, kualifikatu gabeko langileen soldatak jaitsi dira gehien. «Soldata ereduan aldaketa gertatu dela ematen du, eta sistemaren dinamika horrek irautera jo du». Testuinguru horretan, zenbait erabaki politiko hartu dituzte: erretiroaren adina atzeratzea, pentsio osoa jasotzeko kotizazio urteak handitzea... De la Fuentek azaldu du horrek pentsioen gastu publikoaren jaitsiera eragingo duela etorkizunean. Adierazi duenez, horren ondorioz, ezer aldatu ezean pentsio publikoen ordezkatze tasa jaitsi egingo da; Europako Batasunen iragarpenek hori diote. Jaitsiera hori «erreala» dela argitu du De la Fuentek, inflazioaren bilakaera kontuan hartu gabe. 2013tik 2030era 18,4 puntu urrituko litzateke: 1.000 euroko soldata egonkor baten pentsioa 2013an 790 euro zen, eta 2030ean 606 eurora jaitsiko litzateke. Horri gehitu behar zaio iraunkortasun faktorea. Espainiako Gobernuak 2023ra arte indargabetu du, baina, ezarriz gero, pentsioen zenbatekoa bizirik irautearekin lotuko luke. «Biziaren iraupenak gorantz jarraituko du, moteldu arren, eta horrek pentsioak jaits ditzake».\nEtorkizunerako iragarpenak egiteko demografiari erreparatu behar zaiola adierazi du Mikel de la Fuentek. Gogora ekarri du biziaren iraupena ez dela homogeneoa. Maila sozioekonomikoak eragiten du: zenbat eta handiagoa, orduan eta biziaren iraupen handiagoa. Zehaztu du, halaber, biziaren iraupena luzatzeak ez duela esan nahi osasun onari eutsiko zaionik. Horretan ere maila sozioekonomikoaren araberako aldeak daudela zehaztu du, baita generoaren araberakoak ere. Beraz, egungo politiketan jarraituta, bereziki sektore batzuei egingo die kalte: maila sozioekonomiko apalak, eta andreak.\nEuropako Batasunak mahai gainean jarritako konponbideek ez dute egoera hobetuko, De la Fuenteren iritziz. Batetik, erretiro adina atzeratzea proposatu da, eta, bestetik, pentsio pribatuen alde egitea. Lehen neurria «desastrea» litzateke: bereziki eragingo lieke lanean behin-behinekotasun handiena izan duten herritarrei, eta horien artean emakumezkoen pisua nabarmendu du. Pentsio pribatuen aldeko apustua ere ez dela «erreala» uste du.\nEtorkizunera begira, azken urteetako erabaki politikoak bertan behera uzteaz gain, zenbait neurri proposatu ditu pentsioen sistema bideragarria izan dadin. Lehenik eta behin, nabarmendu du diru sarrerak handitu beharko direla. Esan du horretarako soldatak hobetu behar direla, indarrean dagoen sistema soldaten gaineko kotizazioetan oinarritzen baita. «Ezin da egon pentsio duinik lana kalitate txarrekoa bada». Kotizazioen topeak handitzea ere proposatu du; horri esker, egun kotizazioetatik at geratzen diren soldatetara heldu ahal izango litzateke. Horrekin batera, pentsioen topea ere igotzearen alde egin du. Pentsioen topearen igoera, ordea, kotizazio oinarrien igoera baino txikiagoa izatea proposatu du. De la Fuentek gogora ekarri du maila ekonomiko handiagoko pertsonak luzeago bizi direla, eta, beraz, denbora luzeagoan jasoko dutela pentsioa. Azkenik, zehaztu du enpresen gizarte segurantzarako kotizazio tipoak edo oinarriak ere handitu daitezkeela, behar izanez gero.\nENPLEGU POLITIKA AKTIBOA\nHiru adituek enpleguan jarri dituzte begiak, aurretik hitz egindakoaren harira. Begoña Perezek eta Rafael Bengoak nabarmendu dute etorkizunean aurreikus daitezkeen beharrak «aukera» bat direla kalitatezko enplegua lortzeko. «Gerren osteko epean, osasungintza eta hezkuntza publikoan enplegua sustatu zen, eta hori ekonomiari ekarpena egiteko modu garrantzitsua izan zen», gogorarazi du Perezek. Gaineratu du gizarte zerbitzuetan lan eskari handia egongo dela. Gaur egun, enplegu hori oso feminizatuta dago, eta behin-behinekotasuna handia da. Bada, sektore horretan enplegua sortzeko eta lan baldintza duinak ezartzeko aukera dagoela nabarmendu du.\nGizarte zerbitzuetan sortuko diren lanpostu horiek publikoak izan behar duten ez dute argi Bengoak eta Perezek. «Garrantzitsuena da kalitatezko zerbitzua eskaintzea», ondorioztatu du Bengoak. Perezek gaineratu du kalitatezko lan baldintzak bermatu beharko direla negoziazio kolektiboaren bidez, besteak beste.\nPerezek ongizatearen ardatzen artean jarri du etxebizitza. Gaineratu du gizarte zerbitzuetara bideratutako aurrekontuaren zati handi bat behar hori asetzeko bideratzen dela. «Europako beste herrialde batzuetan gizarte zerbitzuetara jo beharko ez luketen kasuak heltzen zaizkigu guri, Europako herrialde horietan etxebizitza ez delako hemen bezain garestia». Perezek uste du administrazioak ardatz horretan ere eragin beharko lukeela, etorkizunean gerta daitezkeen babesgabetasun egoerak prebenitzeko.\nBengoak beste dimentsio batetik heldu dio gaiari, etxebizitzarako eskubidea bermatzeko beharrean sartu gabe. Sailburu ohiaren ustez, etxebizitza izango da mendekotasuna duten pertsonei arreta emateko espazioa. Argitu du dagoeneko ildo horretan lanean ari dela administrazioa. Hala ere, nabarmendu du beste alor bat hartu beharko dela kontuan: bakardadea. «Izurrite bat da egun, eta zuzenean eragiten dio pertsonen osasunari».


Nadia Erostarbe - basqueteam\nNadia surflarien familiatik dator. Euren gomendioak entzuten ditu, eurak dira bere sostengua, eurekin bidaiatzen du eta eurek irakatsi zioten, hiru urterekin, bere ogibide bihurtu den kirola. Senitarteko guztiek surfeatzen dute: aitak, amak, ahizpak, osabak… Hiru urterekin jarri zen taula baten gainean eta ordutik ez da geratu.\nNadiak hasieratik etorkizun oparoa izango zuela erakutsi zuen arren, 2018a berezia izan zen. Bere ibilbidean jauzi handia eman zuen Munduko txapelketa jokatu zuenean, taharakoa. Proba handia zen, handiekin neurtu behar zituen indarrak eta seigarren postuan amaitu zuen. Hori hasiera besterik ez zen izan. Gainera Aloha Cup-ean urrea irabazi zuen taldearen partaide izan zen.\n2019an Senegalen eta Txilen lortu zituen garaipenek baieztatu egin dute Munduko txapelketan ikusi zena. Ondoren, Miyazakiko Munduko txapelketan, onena izan zen berriro banakako lehian, 12. postuan bukatuta.\nOrain dela bi urte bajoia izan zuen Australiako surfa etxeko ikasketekin uztartu behar izan zuenean. “Australiara joan etorriak egiten nituen klaseetara joateko. Batzuetan hegazkina hartzen nuen azterketa bat egiteko eta jarraian Australiara itzultzen nintzen. Estresagarria zen” gogoratzen du.\nOrain ikasketak apur bat alboratu ditu baina denboraldi honen ondoren berrartuko ditu, surfeatzeaz gain, elikadurarekin lotutako ikasketak egin nahi dituelako. Gaur egun buru belarri lanean ari da Tokioko Jokoetarako sailkapena poltsikoratzeko.\nElkarrizketa Nadia Erostarberi Miyazakiko Mundialean errepeskako zazpigarren errondara iritsi ondoren


Prentsaren etorkizuna zein izango ote da? | Beti gerotxuau\nPrentsaren etorkizuna zein izango ote da?\n2010/03/03 in Uncategorized | Tags: etorkizuna, euskarri, eztabaida, inprimatu, prentsa, sarea\nGaurko “proiektu” klasean, prentsaren etorkizunari buruz hitz egin dugu bereziki. Bideo bat ikusi, galdera batzuei erantzun banaka, gero galdera horien erantzunak eztabaidatu talde txikitan eta ondoren, gela guztiak eztabaidatu ditugu horri buruzko punturik garrantzitsuenak.\nEz dugu hainbesteko ohiturarik prentsa idatzia irakurtzeko (agian errazagoa da telebistako berriak ikustea…) eta berrien bila bagabiltza, askotan sarean hiru hitz idaztearekin nahiko dugu berria aurkitu ahal izateko modu azkar batean eta doan.\nBeraz, prentsa idatzia, paperetik sarerako bideari ekin behar dio, aurrerantzean saretik irakurriko baita gehienbat. Gainera, abantaila batzuk ere baditu aldaketa honek, hala nola, kazetariek edozein momentutan jakin dezakete irakurleak zer dauden irakurtzen eta zer izan den gehien gustatu zaiena.\nHala ere, oraindik jendeak gustuko du euskarri inprimatuan irakurtzea. Erosoagoa da, ez dugu ordenagailurik behar, ezta internetik. Adibide gisa, gure aitona-amonak, beraiek ez dakite ordenagailurik erabiltzen edo kostata erabiltzen dute, ondorioz, nahiago izango dute euskarri inprimatuan irakurtzea. Gazteok berriz, nahiago izango dugu sarean irakurri, modu sinpleago batean lortu ahal dugulako informazioa eta azkarrago. Nahi dugun gertaerari buruzko informazioa lortzeko aukera dugu sarean, eta interneten ibiltzeko ohitura hartu dugunez, aurrerantzean gehienbat erabiliko duguna sarea izango da.\nOndorioz, esan dezakegu oraingoz euskarri inprimatuak erabiliko direla, sarearekin batera. Baina baliteke (ezin dugu ziurtatu, horrelako gauzak ezin direlako hain laster jakin) etorkizunean interneteko prentsa soilik existitzea, guztiok bertatik irakurriko dugulako eta. Hala ere, lehen esan dudan bezala, hauek suposaketak besterik ez dira.\n« Online lan egiteko aukerak\nEz ditut hainbeste aukera »


Zerbitzuak – Adox komunikazioa\nWeb garapena eta marketina\nWebgune bat lantzea programazio eta diseinu hutsetik harago doan zerbait da. Webguneak negozioaren eta erabiltzaileen premiei erantzun behar die. Helburuak programatzen hasi aurretik zehaztu behar dira. Webgunearen lanketa, diseinua eta ondorengo sustapen osoa helburu horien inguruan ardaztu behar dira.\nBideo bidezko marketina\nInternetek alor berriak zabaldu dizkio bideoaren erabilerari. Gaur egun, Youtube dugu interneten bilaketak egiteko bide nagusietako bat; hori dela eta, publizitaterako baliabide bikaina da Youtube. Youtuberen ospe handia alde batera utzita, bideo bidezko erakustaldien eta tutorialen hazkundea ikaragarria izan da interneti esker. Bideoarentzako aro berri baten aurrean gaude, internetekin loturik dagoena.\nSare sozialen ospea gorantz datorrela-eta, sareok bezero potentzialen iturri bikainak bihurtu dira; honenbestez, sare horietan marketin estrategia egoki bat diseinatzea aukera paregabea da gure webgunera bezeroak erakartzeko.\nLehiatzeko abantailak izatea gero eta zailagoa den garai honetan, gero eta garrantzitsuagoa da marka bat behar bezala kudeatzea.Duela urte batzuk nahikoa zen produktu on bat fabrikatzea edo zerbitzu on bat ematea eskaera sortzeko. Gero banaketa produktuak etorri ziren, non salmentak banaketa on baten bidez bermatzen baitziren. Orain, ordea, dena aldatu da. Mundu globalizatuan, kontsumitzailea dugu errege.\nUArgazkigintza da diseinu on baterako giltzarrietako bat. Irudiek kalitatezkoak izan behar dute, kontzeptuak helarazi behar dituzte. Instalazioen nahiz ingurunearen airetiko irudiak egitea aukera interesgarria izan daiteke.\nEgindako lan batzuen adibideak\nBaikor atzerrirako katalogoa


Eskoriatzako gazte lekuan eta San Andres auzoan. - Mondraberri\nEskoriatzako gazte lekuan eta San Andres auzoan.\nAzaroak 1: Argazki lehiaketa eta Larunblai jaia TXATXILIPURDIren eskutik.\nMondraberri, 2008ko urriaren 30a, eguena.\nTxatxilipurdikoek San Andresen, Musakolan eta Erdi aldean txandaka ospatzen dute hilean behin Larunblai jaia. Normalean, hilabeteko azken zapatuan izaten da, baina urrikoa atzeratu beharra izan zuten eta bihar egingo dutenaren abisua eman digute.\nGoizeko 11:00etan hasi eta eguerdiko 13:00ak arte San Andresko Bedoñabe eskolako patioan hainbat tailer izango dira 12 urte bitarteko guztientzako.\nBaina Larunblai ez da Txatxilipurdik zapatu honetarako prestatua duen ekintza bakarra... Eskoriatzako Gazte Lekuan Argazki lehiaketa egingo dute arratsaldeko 17:00etatik aurrera. Esan digutenez, 12-16 urte bitarteko gazte guztiek parte har dezakete eta 2 ordu izango dituzte gai bakoitzetik bi argazki egin eta aurkezteko.\nHauexek dira gaiak:\n- Gazte lekua\n- Gai librea\nJoño! Makinatxo bat argazki ateratzekoak dira Eskoriatzako gazte hauek... 20 guztira.\nBada, Argazki lehiaketa hau izango da, Txatxilipurdik Eskoriatzako gazte lekuan azarorako antolatuta duen egitaraua estreinatuko duen ekintza. Aurrerantzean ere ez da aspertzeko aitzakiarik izango, ikusi zer duten prestatuta:\nAzaroak 8: Graffiti tailerra\nAzaroak 15: Play station lehiaketa\nAzaroak 22: Irteera\nAzaroak 30: Sukaldaritza


Oñatiko Ireloreko Oscar Esteban eta Endika Valencia hondarribiarra Pitch and Putt-eko Gipuzkoako txapeldun - Oñati - Goiena.eus\nOñatiko Ireloreko Oscar Esteban eta Endika Valencia hondarribiarra Pitch and Putt-eko Gipuzkoako txapeldun\nMaialen Torres 2015-09-27 19:45\nLehenengo txandan lortutako lau kolpeko abantailak eman die garaipena Oscar Esteban eta Endika Valenciari, bigarrenean Antton eta Ion Gurutz Biterik osatutako bikotea parean izan baitute sailkapenean.\nPitch and putt-a golfaren modalitate bat da, eta pilota jaurtitzen den gunetik zulorako distantzia da bien arteko desberdintasun nagusia. Pitch and putt-ean gehienez 120 metrokoa izan daiteke, eta golfean berriz, hortik gorakoa ere bai. Gipuzkoa osoan Oñatikoa da modalitate honetarako prestatutako bakarra. Aurtengo Gipuzkoako bikotekako txapelketan hauek izan dira irabazleak:\nGipuzkoako txapeldunak: Oscar Esteban y Endika Valencia (Irelore-Justiz)\nGizonezko bikote onena: Armando Jiménez y Antonio Monedero (Irelore-Irelore)\nEmakumezko bikote onena: Mariluz López-Marivi Cortes (LGolf-LGolf)\nBikote mixto onena: Beatriz Chinchurreta-José A Akordagoitia)\nHandicap sailkapeneko bikote onena: Luis Arregi-Juan L Tueros (Irelore-Irelore)\nTxapelketa binakakoa izan da, eta parte hartzaileek 18 zulo gainditu behar izan dituzte bi txandatan. Zulo bakoitzean hiru kolpe izan dituzte parte hartzaileek pilota zuloan sartzeko, puntuak gehitzen hasi aurretik. Dena den, bikote irabazleak hiru kolpeko media hori jaitsi egin du. izan ere, eman zitzaketen 54 kolpeetatik, onartutako muga baino zortzi gutxiago jo dituzte. Horrek sailkapenaren gailurrera eraman ditu, eta esan beharra dago,baita ere, jokatu diren bi txandetan nagusi izan direla.\nHorretaz gain, aipatu beharra dago Agustin Garciak bigarren zuloan egindako jokaldia, kolpe bakarrean sartu baitu pilota. Bosgarren zuloan sari berezia jokatu dute aurtengoan, eta kolpe bakarrean zulotik gertuen geratzen zenarentzat urdaiazpiko bat jarri dute jokoan. Antton Biteri Antzuolarrak eraman du etxera, pilota hamaika zentimetrotara uztea lortuta.\nIrelore golf eskolako arduradun Jabi Balzategi "pozik" dago gaur Oñatin ikusitakoarekin, izan ere, parte hartzaileen maila "ona" izateaz gain, Gipuzkoako gazteen harrobia "sendoa" dela esan du\nKanpotarrak ere jokoan\nGaur Ireloren izan diren jokalarien artean, Arabatik eta Bizkaitik etorritakoak ere bazeuden. Izan ere, kanpotarrek ere badute Gipuzkoako txapelketan lehiatzeko aukera, baina ez txapeldun titulua eskuratzekoa. Gaurko norgehiagoka lizentzia Gipuzkoatik kanpo duen bikote batek irabazi izan balu, probako garaile izendatuko lituzkete antolatzaileek –horretarak ogaraikur berezi bat prest zuten, badaezpada–, baina ez Gipuzkoako txapeldun.\nGipuzkoako txapelketa berriz ikusteko urtebete itxaron beharko dute zaleek, baina urriaren 10ean ere izango da pitch and putt-az gozatzeko aukera, Araba eta Gipuzkoaren arteko norgehiagoka antolatu baitute. Goizean, Gasteizen jokatuko dute lehen txanda, eta arratsaldean Oñatiko Ireloren izango dira berriz, zaleei "ikuskizun on bat" eskaintzeko asmoz.


Adin goiztiarrean, erreferenteak eta hurbileko pertsonak dira harreman berdinzaleagoak sortu eta sexismoaren aurkako lantzeko adibide onenak. Haur Hezkuntzan lotura horiek familiako eta eskolako harremanak dituzte oinarri eta, beraz, Haur Hezkuntzako irakasleak erreferente dira, zalantzarik gabe, estereotipo sexistarik gabeko hezkuntzan hezteko. Hori dela eta, jardueren oinarria da, irakasleak eta familia berdintasunerako erreferenteak diren hein handian, estereotipoekin hausteko adibideak eta harreman berdinzaleagoak eraikitzeko gida.\nGenero-estereotipoen arabera jokatzen ez duten pertsonengan sortzen diren sentimenduak ezagutu eta identifikatzea.\nHonako jarduera honen oinarria da Haur Hezkuntzako irakasleek hausnartzea, beren berdintasun-prestakuntzari buruz eta ea haurrekin duten jarrerarekin genero-estereotipoak sustatzen dituzten ala ez. Irakasleen eta ikastetxearen ebaluazioa eta autoebaluazioa egiteko jarduera da, berdintasunean hezteko egiten duguna aztertzeko, baita oraindik egiteke izan edo argitzeko duguna aztertzeko ere, azpiko curriculuma ez dadin sexismoz bete gure irakasle-jardueran.\nHausnarketa horrek, talde moduan, eutsi beharreko ekintza eta jarrerentzako gakoak eman ditzake, berdintasuna eta hori hobetzeko proposamenak sustatzen baitituzte, Haur Hezkuntza benetan berdinzalea eta genero-rol eta -estereotipoetatik urrun egon dadin..\nGaldera errazak har ditzakegu abiapuntu, adibidez, honako hauek:\nHezkidetzari buruzko zein prestakuntza-ekintza garatu ditugu?\nZein genero-estereotipo edo -rol ari gara lantzen ikasgelan, horiek ez sustatzeko?\nIkasgelan kontatzen ditugun ipuin eta kontakizunak berrikusi al ditugu genero-ikuspegiarekin?\nHizkuntza ez sexista erabiltzen al dugu, ados al gaude erabilera ez sexista hori garrantzitsua dela?\nEduki sexista al dute ikasgelan edo ikastetxean kantatzen ditugun abestiek?\nIkasleei esaten al diegu ez daudela nesken gauzak eta mutilen gauzak?\nIkastetxea apaintzeko ditugun irudiak berdinzaleak al dira?\nGurasotasun berdinzaleen ideia sustatzen al dugu?\nGure ikastetxean aitak gehiago egotea sustatzen al dugu, amenganako arreta alde batera utzi gabe?\nHitz egin al diegu familiei berdintasunaren inguruan?\nIkasgelara daramagun material osoa aztertu al dugu genero-ikuspegiarekin? Ba al dakigu hori egiten?\nHezkidetza Plan honetako atalen baten inguruko berariazko prestakuntza behar al dugu?\nPentsatu al dugu gure Haur Hezkuntza berdintasun eta aniztasunari errespetuzko eredu bilakatzea?\nZer da, berdintasuna sustatzen duelako, mantendu beharrekoa, eta zer dugu hobetzeko? Zein izango da hori egiteko epea? Nork koordinatuko ditu hobetzeko proposamenak?\nZerrenda hori adibide bat baino ez da, egoki irizten ditugun galderak gehi ditzakegu. Beste aukera bat da ikastetxeetan sexismoaren diagnostikoari buruz eskuragarri dauden dokumentuak erreferentziatzat hartzea, gure ikastetxe eta ikasgelako errealitatera ekartzeko, adibidez: “Queremos coeducar” dokumentuan, 27. orrialdetik 35. orrialdea bitarteko lana (http://blog.educastur.es/marianmoreno/files/2013/06/queremoscoeducar-2.pdf)\nJarduera horren helburua da hezkidetzan nola sakondu behar den hausnartzea, jada egiten eta dakigun hori abiapuntu hartuta, gure ikastetxe eta ikasgelako benetako testuingurua kontuan hartuta, betiere. Hausnarketa horren ondorioz, erraz ulertzeko dokumentu errealista atera beharko genuke, eta honako hau barne hartu beharko luke: hobetzeko ditugun gaiak, nola egingo dugu, zein epetan, nork koordinatuko du eta zein ebaluazio-adierazle erabiliko ditugu hori praktikan jarri dugun ala ez jakiteko. Dokumentu erraz eta erreal horrek gure irakasle-ibilbide osoan hezkidetzan aritzen lagundu behar digu, irakaskuntza, gure ikastetxean, errealitate bihurtzeko gida izan behar da.\nBizpahiru saio, gure analisiaren sakontasunaren arabera.\n“Zer da hezkidetza eta zer ez dan hezkidetza”:\nAMELIA BARQUIN: "Laborategiko baldintzak beharko genituzke gure semeak eta alabak berdin hezteko": :\n“Diagnóstico sobre la realidad en los centros en materia de igualdad”, Andaluzia:\nBerdintasunean hezi daitekeenaren aldibide garbia da Skolae\nIpuin eta kontakizunetan sexismo-egoera ezberdinak identifikatzen laguntzeko gakoak ezagutzea.\nIpuinen mezuetan sexismoa identifikatzea.\nGenero-ikuspegia duten ipuin eta kontakizunek sustatzen dituzten ikaskuntzak zeintzuk diren jakitea.\nJarduera honetan irakasleek ipuin eta kontakizunak aztertuko dituzte. Hala ere, ikasleak ere anima ditzakegu horiek aztertzen ikastera, analisi hori testuinguruan jartzen badugu, betiere, haur-hezkuntzako mailari eta gure ikastetxe eta ikasgelako testuinguruari dagokienez. Irakaslearen ardura izango da bere ikasleek uler dezaketen gaiak hautatu eta aldatzea, genero-ikuspegiaren arabera aztertzen ikasteari ekin diezaioten txiki-txikitatik.\n“Zer aztertu behar da haur eta gazte literaturan?” eranskinean aurki ditzakegu ikasgelara eramaten ditugun kontakizun guztietan azter ditzakegun gaiak. Adela Turín-en azterlanak dituzte oinarri, eta horien helburua da kontakizunen bidez transmititzen ari garren horren inguruko ondorioak ateratzeko gida izatea.\nEranskineko Virginia Imaz-en “Ipuinek kontatzen dutena” testua irakurtzea ere gomendatzen da.\nAnalisi horren helburua ez da ipuin edo kontakizun batzuk baztertzea, horien bidez transmititzen ditugun mezuak orekatzea baizik. Analisia egin ondoren, irakasleak erabakiko du ea hutsunerik baden ikasgela edo ikastetxeko irakurketetan, ea orekatzea beharrezkoa den, edo adibide jakinen bat txertatzea beharrezkoa den, besteak beste.\nAztertu beharreko kontakizun kopuruaren eta horretan sakontzeko beharraren arabera.\nEranskina “Zer aztertu behar da haur eta gazte literaturan?”\nEranskina “Virginia Imaz Quijeraren testua”\n“Desmontando a Disney”:http://www.juntadeandalucia.es/educacion/portals/delegate/content/ee937f43-8b0f-4d42-8752-71cfeb5519b0\nGenero berdintasuna: https://www.youtube.com/watch?v=6_zJM8LUOMw\nEstereotiporik gabeko etorkizuna inspiratuz: https://www.youtube.com/watch?v=pJvJo1mxVAE\nEranskina- zer aztertu


Jatetxea Dos Hermanas Irurtzun\nJatetxea Oskia Errotz Tartea 9 Km.\nJatetxea Roman Irurtzun Tartea 12 Km.\nJatetxea Teodosio de Goñi Aizpún Tartea 12 Km.\nJatetxea Asador Iziar Ororbia Tartea 14 Km.\nJatetxea Juango Arazuri Tartea 17 Km.\nJatetxea Mesón Los Robles Paternáin Tartea 18 Km.\nJatetxea Etxeberri Goldaratz Tartea 19 Km.\nJatetxea El Prado Orkoien Tartea 19 Km.\nJatetxea Jaen Orkoien Tartea 19 Km.\nJatetxea Andía Orkoien Tartea 19 Km.\nJatetxea Itxaso Orkoien Tartea 19 Km.\nJatetxea Ipertegui Orkoien Tartea 19 Km.\nJatetxea Yon Pamplona Tartea 20 Km.\nJatetxea Landaben Pamplona Tartea 21 Km.


Irekia Eusko Jaurlaritza - Gobierno Vasco :: Euskotrenek hiru jai handietan zehar eskaini duen zerbitzuen erabileraren emaitza positiboa egiten du\nEuskotrenek hiru jai handietan zehar eskaini…\nEuskotreneko erabiltzaileen datuez gain nabarmendu behar da trenean zein tranbian ez dela gorabeherarik egon\nEusko Jaurlaritzako Ingurumen eta Lurralde Politika sailaren esku dagoen Euskotrenek, Gasteizko Ama Zuriaren, Donostiako Aste Nagusiaren eta Bilboko Aste Nagusiaren jaien emaitza positiboa egiten du, bai bidaiariek emandako datuengatik bai gorabeherarik ez delako egon.\nGasteizko Ama Zuriaren jaietan Euskotrenek bidaiarien %8aren gehikuntza izan zuen aurreko urteekin erkatuz gero. Jaietan zehar, egunero batez beste 16.534 pertsonak tranbia aukeratu zuten jaiaren erdigunera joateko. Erabiltzaile gehien egon zen eguna abuztuaren 8a izan zen, guztira 23.262 bidaiariekin.\nDonostiako Aste Nagusiari dagokionez, bidaiarien emanak 2013. urteari dagokionez %5,45 jaitsi zen. Asteartean, abuztuaren 12an, jende gehien egon zen eguna izan zen, 38.849 bidaiariekin, bederatzi jai egunetako batez bestekoa 32.463 erabiltzaile izanik.\nAzkenik, Bilboko Aste Nagusiari dagokionez, datuak Euskotrenentzat baikorrak izan dira baita ere, aurreko urtearekin erkatuz gero %1,23ko erabiltzaileen hazkundea izan baitu.\nTrenbidean bidaiarien batez bestekoa 20.783 erabiltzaileena izan da. Larunbata, abuztuaren 23a, Euskotreneko zerbitzuek jende gehien erabili zuten eguna izan zen, hain zuzen ere, 22.422 pertsona.\nEra berean, abuztuaren 21a tranbia gehien erabili zen eguna izan zen, 9.678 erabiltzaileekin, Aste Nagusian zehar egunero 7.856 bidaiarien batez bestekoa eutsiz.\nHalere, 2014. urte honetan hiru hiriburuetako jaien emaitzarik positiboena gure zerbitzuetan gorabeherarik ez dela egon izan da, bai trenen eta tranbien barrualdean, bai geltokietan eta geralekuetan.


‘Dena ez da txantxa’ prebentzio kanpaina eginen dute Leitzaldeko Gizartze Zerbitzuek ere - Erran.eus\n‘Dena ez da txantxa’ prebentzio kanpaina eginen dute Leitzaldeko Gizartze Zerbitzuek ere\nTtipi-Ttapa 2017-07-04 07:25 Gizartea Mendialdea\nDroga eta alkoholaren konstumoaren inguruko informazioa eskaintzea, konzientziatzea eta sentsibilizazioa dira helburuak, arrisku murrizketarekin batera\nIrurtzun, Altsasu, Etxarri Aranatz eta Leitza, Goizueta, Areso eta Aranoko Oinarrizko Gizarte Zerbitzuen Mankomunitateek droga kontsumoari buruzko udako prebentzio kanpaina egin dute elkarlanean, ‘Dena ez da txantxa’ goiburupean. Joan den ortziralean aurkeztu zuten.\nKanpainarako erabili den bideoko fotograma bat. | Ikusi handiago | Argazki originala\n1.999. urtean hasi ziren elkarrekin 4 gizarte zerbitzuak udako kanpainan lanean, ekaina aldean prebentzio kanpaina kaleratuz. Beraz hau 19. urtea da.\nGai ezberdinak jorratu izan dituzte eta “adin ezberdienei zuzendu gara urtetik urtera”.\nGaiak zonaldean ikusitako beharren arabera aukeratzen dituzte, elkarlanean beste profesional batzuek komentatutakoa kontuan izanda (orientatzaileak, ludotekariak, gazte teknikariak, gizartean dauden ohiturak edo joerak,…). Besteak beste: kontsumoak orokorrean, alkohola, kanabisa, nahasketak, alkohola eta gidatzea, errespetua, tabakoa,…\nInformazioa eskaintzea, konzientziatzea eta sentsibilizazioa dira helburuak, arrisku murrizketarekin batera. Gero kanpaina bakoitzak bere helburuak dituelarik, jorratu den gaiaren arabera.\nData hauetan ateratzen dute, “udan herriko jaiak direnez eta kalean denbora gehiago ematen denez, kontsumitzeko egoera gehiagoren aurrean aurkitzen garelako orokorrean. Beraz, hausnarketarako momento egokia dela pentsatzen dugu”.\nBanaketa beti korreoz egin izan dute, adinaren arabera bakarrik gazteari edo gazteari eta bere familiari etxera gutun bat iritsi zaio, kanpainarekin eta azalpen batekin. Adin txikikoei zuzenduak izan diren kanpainetan, gurasoei ere bidali zaie azalpena eta gaia familian jorratzeko gomendioa. Aurtengoa aldiz, wasap bidez banatuko dute nagusiki; baita jaibusean jarriko dute eta udako zineetan eta holakoetan ere.\nAurtengo kanpaina DENA EZ DA TXANTXA\nAurtengo kanpaina hau bideo labur bat da (3 minutu eta 50 segundokoa), non lau egoera desberdin jorratzen diren. Laurak elkarrekin bidaliko dituzte.\nNorberaren erantzunkizunaren kontzientzia hartzea. Gure jokaeren arabera gauzak modu batera ala beste batera izaten direla.\nEz kontsumitzea persona askoren erabakia dela ikustaraztea.\nEmaten diren kontsumo ezberdinen hausnarketa egitea.\nEz kontsumitzea aukera bat da. Errespetatu\nDrogak nahasteak arriskuak biderkatzen ditu\nDrogek zure irudia desitxuratu dezakete\nFesta ongi bukatzea, gehienetan, zure esku dago.\n'Dena ez da txantxa' kanpainako bideoa\nElkartasun Transpirenaica eskualdetik igaro da asteburuan\nUrteko sariak eman ditu ADONA Nafarroako odol-emaileen elkarteak\n175.000 herritar bildu ditu giza kateak\nAmiantoaren biktimek elkartea sortu dute Nafarroan\nBaztan-Bidasoa Turismoak bat egin du ‘Bideak ehuntzen’ ibilbideen ekimenarekin\nAlkateek N-121-A errepidean kamioi kopuruaren igoera jasangaitza izanen dela salatu dute\nMendiak hobetzeko inbertsioetarako 1,8 milioi euro jarriko ditu Nafarroako Gobernuak


Arabako bertsolaritzaren inguruko albisteak.\n2019ko Arabako Bertsolari Txapelketako izen ematea zabalik dago\n2019an jokatuko den Arabako Bertsolari Txapelketan izena emateko epea ireki da, uztailaren 2a arte. 2018ko udazkenean jokatuko dira kanporaketak.\n2019ko Arabako Bertsolari Txapelketako izen ematea zabalik dago - Gehiago irakurri\nArabako Bertsozale Elkarteak BERTSOA BIZI GAZTE proiekturako irakasle-eragile bat kontratatzeko deialdia ireki du.\nArabako Bertsozale Elkarteak lanaldi erdiz irakasle-eragile bat kontratatzeko deialdia ireki du.\nArabako Bertsozale Elkarteak BERTSOA BIZI GAZTE proiekturako irakasle-eragile bat kontratatzeko deialdia ireki du. - Gehiago irakurri\nArabako Bertsozale Elkarteak Gasteizen, 4 bertso-saio diruz lagunduak antolatzeko eskaintza publikoa egin du. Eskaintza hau Gasteizko elkarte eta kolektiboei (jai batzordeak, gazte asanbladak...) zuzendua dago. Bertsogintza sustatzea, dagoen mugimendua indartu, motibatu eta erreferente berri esanguratsuak sor daitezen lan egitea helburua du besteak beste GASTEIZ BERTSOZALE egitasmoak. Eskaerak uztailaren 2a baino lehen aurkeztu behar dituzte kolektiboek. Bertso-saioa 2018ko abendura bitartean antolatu behar dute.\nGasteizen, 4 bertso saio diruz lagunduak antolatzeko eskaintza egin du Arabako Bertsozale Elkarteak - Gehiago irakurri\nGazte sortegian izen ematea zabalik\nGazte sortegia, sormen laborategian 2018-2019 ikasturtean zehar izena emateko aurrematrikularako epea zabalik dago.\nGazte sortegian izen ematea zabalik - Gehiago irakurri\nOholtzapetik finalera heldu da\nOHOLTZAPETIK egitasmoa Murgian burututako amaiera saioarekin agurtzen zaigu hurrengora arte.\nOholtzapetik finalera heldu da - Gehiago irakurri\nIrailaren 4, 5 eta 6an Gasteizko bertso barnetegia\nBertso barnetegiak beso zabalik jasoko du 2018-2019 ikasturte hasiera. Sarrian elkartzeko aukera izango dute Gasteizko 10-13 urte arteko gaztetxoek.\nIrailaren 4, 5 eta 6an Gasteizko bertso barnetegia - Gehiago irakurri\nFesta giro ederrean amaitu da 2018ko 14tik beherakoen Eskolartekoa\nZigoitiko frontoian amaitu zen Larunbat goizean "oinak buruan" 2018ko Arabako eskolartekoa.\nFesta giro ederrean amaitu da 2018ko 14tik beherakoen Eskolartekoa - Gehiago irakurri\nJagoba Apaolaza azken jardunaldiko finalista - Gehiago irakurri\nMaiatzean zehar oinak buruan ibili gara!\nArabako sei eskualdetan burutu dira topaketak eta Zigoitin emango zaio amaiera.\nMaiatzean zehar oinak buruan ibili gara! - Gehiago irakurri\nFelipe Zelaieta izango da hurrengo finalista - Gehiago irakurri\nHurrengo 10 elementuak » 1 2 3 4 5 6 7 ... 27


Inicio EUS - Kultursistema\nIkusarazi, Indartu, Birdefinitu zure rola\nkultura eta sormen sektoreetan\nSortu aukera berriak zure jarduera\nerrotu eta hazten laguntzeko\nErregistratu doan eta mapeatu\nzure burua, zure organizazioa,\nedo hasi saioa zure kontuan\nDeskubritu ezazu datuak kultursistemaren\nmetodologiarekin aztertzearen potentziala eta…\nGarrantzitsua zarelako eta balio paregabea, ordezkaezina sortzen duzulako. Erreklama ezazu ekosisteman duzun lekua. “Argazkian” zenbat eta gehiago agertu, orduan eta aukera gehiago sortuko dira.\nKultursistematik lagundu nahi dizugu fokua jartzen, sendotasuna lortzen eta hazkundea bultzatzen. Ikusarazi kultura eta sorkuntza ekosistemaren barruan zu zeu funtsezkoa izatea eragiten duenak.\nEgin ezazu zure datuei buruzko hausnarketa, gure baliabideek gidatuta. Arakatu zure potentziala eta har itzazu finantzaketa edo sustapen eragileen eta bezeroen aurrean nabarmenagoa izateko erabakiak.\nZer lortzen duzu kultursistemarekin?\nProtagonistek kontatuko dizute\nFokua benetazko garrantzia duen horretan jarri\nKultursistemak lagundu egingo digu ideia bat arrakastaz bidera dezakeen ibilbidea deskubritzen, inor igaro ez denez bidea sastrakek ezkutatzen baitute. Edozein sorkuntza proiekturen diseinu estrategiko eta eraginkorra egin ahal izatea.\nMarta, Aritz y Miguel. Thusia, fikzio sortzaileak\nAukerak eta kolaborazio berriak aurkitzea\nKultursistema tresna bikaina da lantzen genituen testuinguruak hobeto ezagutzeko, norberarena (askotan icebergaren punta baino ez dugu ikusten-eta), zein bisitatzen ditugun beste batzuk, horrelakoetan lehen gerturatzea egitea ahalbidetzen baitigu. Ikuspegi osatua eskaintzen du, eta, aldi berean, gauza antzeko edo osagarrietan ari diren beste eragile batzuekin harremanak ezartzen laguntzen du.\nJavi, Idoia, Ritxi y Txelu. ColaBoraBora, Prokomuna, praktika kolaboratiboak eta gizarte ekintzailetza.\nZure lurraldeko kultura eta sorkuntza ekosistemaren argazki erreala lortzea\nKultursistema ezinbesteko tresna da komunitate jakin bati lotutako sorkuntza ekosistema identifikatzeko. Eredu berritzaile honi esker esku hartze eremua zabaldu eta pertsona eta erakunde gehiagoren errealitateak hobetu ahalko dira, zuzenean zein zeharka parte hartzen badute, gaitasunak batzen badituzte, aldi berean, inplikatu eta konpromisoa hartzea ekartzen duten kultura eta sorkuntza proiektuen onuradun badira.\nAndrés Gribnicow. Kultura kudeaketa eta sorkuntza industriak bultzatzeko politika publikoen aholkularia.\nNekez egingo dugu kultura eta sorkuntza elkarte gisa aurrera nolakoak garen eta zenbat garen ez badakigu. Kultursistemak orainaldian jartzen gaitu, geldiarazten behartzen gaitu, hausnartzen gure antolaketa ereduari, zerbitzuei, gaitasunari, ahultasunei eta bestelakoei dagokienez. Eta horrekin guztiarekin gure jarduera profesionalean eta sektorearen jardueran aurrera egiteko aukera eskaintzen du.\nRosa Abal. Karraskaneko gerentea, Euskadiko Sormen Esperientzia Sarea.\nNor gehiago dagoen ere jakin nahi al duzu?\nKultursistema zeuretzat da, zeu ere honako hauen parte bazara\nEkosistemaren sektore eta azpisektore hauetako\nedozeinetan ekintza zuzenaren eragile gisa:\nKultura ondarea, ukigarria zein ukiezina, kultura natura…\nArte eszenikoak eta zuzeneko arteak, arte plastikoak eta bisualak, harremanetakoak, literatura, musika, New Media Art…\nArtisautza, arkitektura, eszenografia, diseinua, cultura maker, moda, ilustrazioa, gastronomia sortzailea…\nKULTURA ETA SORKUNTZA INDUSTRIAK\nArgitaletxeak, musika ekoizpena, sustapena, zinema, irratia, telebista, bideo-jokoak, eduki digitalak, itzulpengintza eta interpretazioa…\nARTIKULAZIO ZERBITZUAK ETA INDUSTRIA LAGUNGARRIAK\nHezkuntza artistikoa eta kulturala, kultura kudeaketa, komunikazioa, ekitaldiak antolatzea, aholkularitza…\nIzaera dialogikoa edo hibridoa duten jardunak, kultura barrukoak zein kanpokoak, gurutzaketa berriak garatuz…\nErregistratu orain eta…\nBaieztatu edo birdefinitu zein den zure balio errealeko ekarpena.\nEzagutu zure sektoreko nor dagoen zure esparru berean.\nIkertu zein ekintza hutsune dagoen bete gabe.\nJar zaitez ikusgai beste eragile batzuentzat eta kolaboratu haiekin.\nAgertu zaitez zure jarduera babestu eta bultzatu nahi duten sustapen eragile eta erakundeen aurrean.\nSorkuntza, ekoizpen, erakusketa, banaketa, zaintza eta merkaturatze\nplataforma edo espazio baten (fisikoa edo birtuala) arduradun gisa:\nEKIPAMENDU PUBLIKOAK ETA PRIBATUAK\nAgiritegiak, liburutegiak, kultura etxeak, prestakuntza zentro espezializatuak, museoak, antzokiak…\nCo-workingak, estudioak eta tailerrak, sorkuntza fabrikak, ekoizpen zentroak, maker spaces eta hacklabak…\nZinema aretoak, parke tematikoak eta aisialdi parkeak, kontzertu aretoak, erabilera anitzeko espazioak…\nMERKATARITZA KULTURALA ETA PLATAFORMA BIRTUALAK\nArte galeriak, enkante aretoak, liburu dendak, eduki digitalen kanalak eta biltegiak…\nNabarmendu ezazu zure publikoari eskaintzen diozun balioa eta birpentsatu balio handiagoa non, nola eta nori eman ahal diozun.\nLortu nabaritasuna sustapen eta babes eragileen aurrean, programa eta laguntzei dagokienez.\nDeskubritu publiko berriak eta balizko kolaboratzaileak zure proiektuetarako, beti ikusgai eta eguneratuta izanik.\nLortu informazioa zure sektorea hobeto ulertzeko eta epe ertain zein luzeko estrategiak definitzeko.\nKultura eta sorkuntzako ekosistemaren sektore eta azpisektoreen\nerregulazio, sustapen edo finantzaketa eragile modura:\nERAKUNDE PUBLIKOAK ETA ORGANISMO PRIBATUAK\nKultura, sorkuntza eta sormena erregulatu, sustatu eta/edo bultzatzeko zuzeneko zein zeharkako interesak eta eskumenak izanik, hainbat maila eta eremutan.\nORDEZKARITZA KOLEKTIBOKO ENTITATEAK\nEnpresa elkarteak / sektoreko klusterrak/ elkarteen federazioak / sindikatuen elkarteak / eskubide intelektual eta industrialeko eskubideak kudeatzeko sozietateak…\nFINANTZAKETA ENTITATEAK EDO ENPRESAK\nMezenasak / enpresa babeserako atalak / erantzukizun sozial korporatiboko atalak / crowdfunding plataformak / fundrising entitateak / arrisku kapitaleko entitateak / sektore espezializatuetako funtsak…\nErabili Kultursistema eta…\nLortu zure lurraldeko kultura eta sorkuntza ekosistemaren argazki dinamikoa, eragileen automapeatzea bultzatuz hausnarketa tailerren bitartez.\nIdentifikatu ekosistemaren balio kateko mailetako eragileak eta haien inpaktua.\nDeskubritu babes edo finantzaketa bila ari diren proiektuak.\nBideratu zure jarduketa politikak oinarritzat hartuz datu agregatuak, gurutzaketa matrizeen analisi eta interpretazioak eta gure gomendioak.\nJarri harremanetan info gehiago jasotzeko\nKultursisteman jarri dute konfiantza\nSOR EZAZU ZURE KULTURA


Axular ibiltokia bulebarizatzea jasotzen du Udal Gobernuaren aurrekontu proposamenak\nEtxez etxeko zerbitzuek bere kabuz zenbait lan egiteko zailtasunak dituzten adineko pertsonei laguntza ematea du helburu. "Behar dituzten orduak zehazten dira eta kobratzen duten pentsioaren arabera kopuru bat ordaintzen dute. Aurreko urteotan etorri da jendea zerbitzu honen inguruan galdezka, baina batzuk atzera egin zuten jakitean zenbat ordaindu behar den. Badugu susmoa beste era batera kontratatu dituztela zerbitzu hauek. Orain, zaintzaren inguruko beka bat dago martxan eta horren ondorioz zenbait herritar inguratu dira, zerbitzu honetan lan egiteko interesarekin. Hauen formakuntzarako diru partida bat ere aurreikusten da”. Gazteen emantzipazioa bultzatzeko, berriz, 20.000 euroko diru partida bat ere jasotzen du aurrekontu programak, hauen alokairu gastuetan laguntzeko. “Gazteek dituzten diru sarreren eta alokairu kontratuaren bitartez erabaki ahal izango da zer kopuru jaso dezaketen”. Turismo bulegoko lan taldea uda garaian indartuko da. "Ekainetik Irailera pertsona bat %90ean + Uztaila eta abuztuan pertsona bat %90ean + abuztuan i-puntua (amaiako plazako puntua irekiko da) pertsona bat %90ean".\nEkonomia eta enplegu sustapenerako, aldiz, Urola Kostako Udal Elkarteak bideratuko dituen 293.000 euroetarako 75.000 euro jarriko ditu Zumaiako Udalak. “Iaz partida bat sortu genuen, txikia. Hausnarketa bat egin dugu eta ikusi dugu Udalak ez duela baliabide handirik ekonomiaren sustapenean. Udal Elkarteak, bai, baditu horren teknikariak. Lantzen joan gara Zarauzko alderdikideekin, han ere egoera beretsua zegoelako. Interesgarria iruditu zaigu sustapen hori bailara mailan egitea”. Hobekuntzak udal eraikinetan eta bi kaleren bulebarizazioa


Coca-Colak antolatu du 2019 - Euskarazko Narrazio Laburren Saria | Aldizkaria\nIKASTOLA 231 > orientazioa > Coca-Colak antolatu du 2019 - Euskarazko Narrazio Laburren Saria\nCoca-Colak antolatu du 2019 - Euskarazko Narrazio Laburren Saria\nTALENTU GAZTEEN COCA-COLA LEHIAKETA\nEuskarazkoaren 16. edizioa dugu. Badugu oraindik elkarrekin zer ibilia!\nEuskarazkoaren 16. edizioa dugu\nArgibide gehiago behar izanez gero, aepalza@eu.ccip.com\nAne Epalza Zuloaga, Euskal Autonomia Erkidegoko eta Nafarroako Komunikazio arduradunari elkarrizketa\nKronologikoki nola gertatuko da 2019ko Lehiaketa?\nOtsailean, irakasleentzat Topaketa literarioa antolatuko dugu.\nMartxoan 15ean, ikasleek idatzizko froga eginen dute.\nMaiatzaren bukaeran izango dira Sari banaketak.\nNolako ibilbidea egin du euskarazko lehiaketak?\nUrratsez urrats joan da. Iaz 57 ikastetxetara iritsi zen, 5.200 ikasle inguruk hartu zuen parte eskolako fasean; eta bigarren fasean Euskal Autonomia Erkidegoko eta Nafarroako 400 ikaslek.\nZein da oraingo xedea?\nPartaideen kopurua handitzea da, aukera zabaltzea; eta aipatzekotan, Nafarroan ahalegin bereziagoa egitea.\nEuskararen idazlan kalitatea hobetzea ere bada?\nBada; urterik urte hobera doa. Lehiaketa honetan irakasleen inplikazioa beharrezkoa bezain nabaria da.\nZeintzuk dira parte hartzeko oinarriak?\nDBHko 2. maila egiten ari diren ikasleek har dezakete parte, betiere ezarritako gehieneko adina -16 urtekoa- gainditzen ez badute, eta euren ikastetxeen bidez aurkeztuz gero.\nNola erabakiko dira narrazio onenak?\nSektore bakoitzak aurkeztuko ditu bere parte hartzaileak Lurralde Epaimahaiaren ebaluaziora, eta honek 3 narrazio onenak aukeratuko ditu, Sektore bakoitzean aurkeztu diren guztien artetik. Horrenbestez, guztira 15 finalista egonen dira: 3 finalista sektore bakoitzetik, 5 sektore baitira (Bizkaian 2, Gipuzkoan 1, Araban 1 eta Nafarroan beste 1).\nLurralde fasean, sariak banatuko dira?\nBai; Urrezko, Zilarrezko eta Brontzezko sari onak izango dira ikasleentzat; baita irakasleentzat ere.\nAzkeneko Faseari buruz, zer esango genuke?\nBigarren Lurralde Epaimahairen Urrezko aipamena lortzen duten 5 finalistak (bat, sektore bakoitzeko) lehiaketaren Azkeneko Fasera pasako dira. Euskal kulturaren pertsona esanguratsuak biltzen dituen Azkeneko Epaimahaiak, tartean Andres Urrutia Euskaltzainburuak ere, Urrezko aipamena lortu duten 5 narrazioak aztertu eta kontsideratuko ditu, eta horien guztien artean bat aukeratuko du; narrazio hori Lehiaketaren Azkeneko Irabazletzat hartuko da, Azkeneko Epaimahaiak berak aurretik ezarri dituen irizpide objektiboak oinarritzat hartuta.\nSari nagusiak baditu plus batzuk?\nBai, Euskarazko lehiaketako irabazleak “Coca-Cola” esperientziaz gozatuko du, kultura eta aisialdia batzen duen bidaiaz, galego, katalan eta gaztelaniazko lehiaketako gainerako finalista autonomikoekin batera. Horretaz gainera, bai irabazleak, bai beren irakasleak, idazteko ikastarora joango dira, eta “Real Academia Española de la Lengua” Sari Banaketara ere bai.\nZer azpimarratuko genieke ikastolei?\nEuren partaidetza handitzeko aukera dutela, aurkeztu ez diren ikastolaren batzuk ez daudelako oraindik; informa daitezela, merezi duela, esperientzia ederra baita. Euskarak ere irabaziko du, ibilbide handia egin den arren, badugulako oraindik elkarrekin zer ibilia!!


Aflatoxina - Wikipedia, entziklopedia askea.\nAflatoxinak hainbat onddok ekoizten dituzten toxina kaltegarriak dira. Aspergillus generoko onddoek, batez ere, sortzen dituzte aflatoxinak, hainbat landare -zerealak, batik bat- infektatzen dituztenean.\n(–)-B1 aflatoxinaren egitura kimikoa\n(–)-G1 aflatoxinaren egitura kimikoa\nAflatoxinak oso toxikoak dira, eta tumoreak sortzen dituzte janari kutsatuak -zerealak eta beren aleak- jaten dituzten animaliengan. Gibeleko minbizia da kontsumo horren ondorioetako bat, eta ematen du gizakiarengan ere eragin dezaketela.\nAurkitutako lehen aflatoxina (Aspergillus flavus onddoak sortzen duena) 1960. urtean deskribatu zen. Urte hartan Eskozian 100.000 oilo inguru hil ziren aflatoxinaz kutsatutako pentsuak jatean.\nEgitura kimikoari dagokionez, aflatoxinak oso oxigenatuak dauden molekula heteroziklikoak dira. Termoegonkorrak dira.\nAspergillus onddoz gehien kutsatzen diren landareak, eta aflatoxinak izateko arriskua handiena dutenak, zerealak dira (artoa, garia, arroza...) eta hazi oleaginosoak (ekiloreak, intxaurrak, kakahueteak, almendrak...). Esnean ere aflatoxinak aurkitu dira, behiek edo ardiek landare kutsatuak jatearen ondorioz.


2006/123/CE Direktiba, Europako Parlamentu eta Kontseilukoa, 2006ko abenduaren 12koa, Barne Merkatuan zerbitzuei buruzkoa.\n1/2010 Legea, martxoaren 1koa, 7/1996 Legearen aldaketarena, 1996ko urtarrilaren 15ekoa, xehekako merkataritzaren antolamenduarena.,\n1/2007 Legegintzako Errege Dekretua, azaroaren 16koa, Kontsumitzaile eta erabiltzaileen defentsarako lege orokorrari buruzko testu bateratua eta beste lege osagarriak aprobatzen duena\n419/2006 Errege Dekretua,apirilaren 7koa,azaroaren 13ko 2485/1998 Errege Dekretua aldatzen duena,frankizia-araubidearen erregulazio eta Frankiziadoreen Erroldari buruzkoa.\n225/2006 Errege Dekretua, otsailaren 24koa, urrutiko salmentaren zenbait aspektu eta urrutiko salmentaren enpresen Erregistroko inskripzioa erregulatzen duena.\n367/2005 Errege-Dekretua , apirilaren 8koa, 7/1996 Legearen 17.3 artikulua arautzen duena, urtarrilaren 15koa, xehekako merkataritzaren antolamenduarena, eta kontsumo handiko produktuak, produktu freskuen eta galkorren elikadura zehazten duena.\n3/2004 Legea, abenduaren 29koa, merkataritza-operazioetan berankeriaren aurkako neurriak ezartzen duena\n1/2004 Legea , abenduaren 21ekoa, merkataritza-ordutegiei buruzkoa\n47/2002 Legea, abenduaren 19koa, 7/1996 Legearen eraldaketarena, urtarrilaren 15ekoa, xehekako merkataritzaren antolamenduarena, 97/7/CE Direktibaren tokialdaketa egiteko espainako antolamendu juridikora, urruneko kontratuarena eta elkarteko hainbat direktibarekiko Legearen egokitzea.\n34/2002 Legea, uztailaren 11koa, informazio-gizartearen zerbitzuei buruzkoa eta merkataritza elektronikoarena\n2485/1998 Errege Dekretua, azaroaren 13koa, 7/1996 Legea, urtarrilaren 15ekoa, xehekako merkataritzaren antolamenduaren artikulu 62 garatzen duena,frankizia-araubideri buruzkoa eta Frankiziadoreen Errolda sortzen duena.\n7/1996 Legea, 1996ko urtarrilaren 15ekoa, xehekako merkataritzaren antolamenduarena\n244/2006 Dekretua, azaroaren 28koa, saltoki handiak ezarri, aldatu eta handitzeari buruzko Dekretua aldatzen duena\n33/2005 Dekretua, otsailaren 22koa, Euskal Autonomia Erkidegoko merkataritza-ordutegiei buruzkoa\n58/2001 Dekretua, martxoaren 27koa merkataritza handiak ezarri, aldatu eta handitzekoa-hutsen zuzenketa\n58/2001 Dekretua, martxoaren 27koa merkataritza handiak ezarri, aldatu eta handitzen duena.\n7/2000 Legea, azaroaren 10ekoa Merkataritza Jardueraren 7/1994 Legearen aldatzekoa\n137/1997 Dekretua, ekainaren 10ekoa, Euskal Autonomi Erkidegoko urteko merkealdi biak finkatzen dituena.\n7/1994 Legea, maiatzaren 27koa, merkataritza iharduerari buruzkoa\nEkainaren 3ko 130/86 Dekretua, beherapendun salmentei buruzkoa\nUrriaren 17ko 224/1983 DEKRETOA, erakuslehioetango prezioak agerian jartzeari buruzko salbuespenak araupetuz.\nBeste arautegi interesgarria\n231/2008 Errege-dekretua, otsailaren 15koa, Kontsumoko Arbitraje Sistema erregulatzen duena\n56/2007 Dekretua, martxoaren 27koa, Merkataritza Banaketaren Behatokia sortu eta arautzen duena\n148/1997 Dekretua, uztailaren 17koa, Euskal Jaurlaritza Merkataritza, Kontsumo eta Turismo Sailaren menpe egongo den Euskal Autonomi Erkidegoko Merkatarien Elkarteen Errolda sortzen duena\n5/1997 Dekretua, urtarrilaren 14koa, Euskal Autonomi Erkidegoan kontsumitzaile eta erabiltzaileen erreklamazio orriak erregulatzen dituena.


Argitaratua: 2017-12-22 12:07\nMendia askatasuna da niretzat... baina euskara da gure territorio libre bakarra. Sarrik idatzi zuen, eta igandean BECen gogoratu nuen.\nArgitaratua: 2017-11-20 15:58\nKarakaten izan naiz gaur ere. Giro ederra dago. Eguzki hotza, belardiak lasai, zaldiak ere bai. Larunbateko jendetza eta zaratarik ez gaur.\nArgitaratua: 2017-10-20 11:32\nHorra hor Zaid, kolore bizitan, jarraitzaile zuri beltzen artean. Esanguratsua. Zenbat aldiz sentitu ote da Zaid maitatua eta baztertua.\nArgitaratua: 2017-09-08 09:30\nJendetza ikusten dut argazki horretan. Pertsonak eta pertsonak, eta gehienak, sakelakoa eskuan, gertatzen ari dena zuzenean bizi dezaketela ahaztuta, une hori pantaila txikian gorde nahian.


mailatsu / mailatu\nmailatu1 (orobat maillatu g.er.), maila(tu), mailatzen 1 du ad zerbaiti edo norbaiti, kolpeak emanaz, uspelak edo sakonguneak egin. ik makatu1.\n–Melokotoi hauek mailatuta daude. Alberto Barandiaren «Mundu txikia» - 24. orr.\nHegal hark, fuselajetik askatzean, torloju eta azkoin eskukada batzuk erauzi zituen, plazara erori eta emakume batzuei burua mailatu zietenak. Fernando Rey «Zorrotz begiratutako trenak» - Bohumil Hrabal - 15. orr.\nOin-eskuak mailatuak zeuzkan, ziztada gorriz handituak, odoletan. Karlos Zabala «Parisen sabela» - Emile Zola - 139. orr.\nEzpain lehertuetatik odola zerion, eta masailak kolpeez mailatuta zeuzkan. Juan Kruz Igerabide «Txoria» - Oh Jung-hi - 34. orr.\nBorrokak bata bestearen atzetik galtzen hasi nintzen, eta aurpegia eta gorputza mailatuta itzultzen nintzen etxera beti. Jon Arretxe «Larunbatak» - 99. orr.\nHezurrak ere mailatuak ditut. Elizen arteko biblia Sal 42,11\nBere barnean, organo nagusiren bat mailatu, bortxatu diotela sentitzen du- bihotza, agian. Oskar Arana «Lotsaizuna» - John Maxwell Coetzee - 142. orr.\nMadrek familiako erretratua marko eta guzti trapu batekin bildu zuen ez mailatzeko. Jon Maia «Riomundo» - 141. orr.\nOrgen triki-trakak mailaturiko barazkiak. Karlos Zabala «Parisen sabela» - Emile Zola - 291. orr.\nEmazteak ez zuen hurrengo goiza arte ikusi autoak albo bat mailaturik zeukala. Xabier Olarra «Antropologo bat Marten» - Oliver Sacks - 27. orr.\nMahai gainean kortxo eta nikelezko gorputzadarra zetzan, ezpaldua eta mailatua. Lopez de Arana «Manhattan Transfer» - John Dos Passos - 435. orr.\nLanceloti ekin zion, gogor, buruko estalkia mailatu arte. Juan Kruz Igerabide «Artur erregearen heriotza» - 104. orr.\nSozialisten ustez, ERCren ezetzak mailatuta utzi du Generalitatea. Berria - Mundua 2006-05-07\n3 (era burutua izenondo gisa).\nHartu, musuka ezazu esku mailatua. Ez nintzen oso tripaki zalea, baina aseak ez bezala begiratzen baitio goseak sagar mailatu bati. Jose Morales «Zazpi urkatuak» - Leonid Nikolaievitx Andreiev - 142. orr.\nZenbat balio dezake zilarrezko koilara mailatu mordoxka batek? Ander Irizar «Eszterren ondarea» - Sandor Marai - 12. orr.\nBi aldiz autoz aldatu eta landetara abiatzen dira Renault mailatu batean. Javi Cillero «Hollywood eta biok» - 177. orr.\nLurruna irteten zen kapot mailatuaren azpitik. Iñaki Mendiguren «Harry Potter eta sekretuen ganbera» - J.K. Rowling - 66. orr.\nPoto mailatu bat eskaini zidan. Koro Navarro «Artistakume baten erretratua» - Dylan Thomas - 27. orr.\n· Mailatu eta are odoldu asko San Giovanniko zaharren atzetik joaten ziren, Romans auzotik zehar, eta etxeetan sartzen ziren zauriak urez garbitzera. Josu Zabaleta «Gauza baten ametsa» - Pier Paolo Pasolini - 153. orr.\n4 maila-maila egin guztiz mailatu.\nZaragozako tailer batean montaje bat egiten ari zela, holako batek hanka harrapatu zioan: hezurrak maila-maila eginda Pablo Sastre «Elurretan hotsak» - 18. orr.


Gaixotasunaren liburu zuriaren arabera, HIESak Espainian lau urte barru izango duen eragina handitu egingo da. | Consumer\nGaixotasunaren liburu zuriaren arabera, HIESak Espainian lau urte barru izango duen eragina handitu egingo da.\nAzterketa horrek Espainiako osasunari lagunduko dio infekzioaren kronikotasunetik eratorritako erronka berriei aurre egiten\nGIBaren bidezko infekzioak Espainian bizi diren emakumeen artean duen eragina handitu egingo da autonomia-erkidego guztietan, lau urtean epidemiaren feminizazioa agerian geratu arte. Hori da gure herrialdeko gaixotasunaren etorkizunari buruzko lehen liburu zuriaren ondorioetako bat. Azterketa prospektibo horrek ematen dituen datuek Espainiako osasunari lagunduko diote birusen aurkako tratamenduei esker lortutako infekzioaren kronikotasunaren ondoriozko erronka berriei aurre egiten.\n“Urteak daramatzagu emakumeak arrisku handiagoa duela ohartarazten. Biologikoki ahulagoak dira. Sexu-ekintza batean, gizonek baino bi aukera gehiago dituzte infekzioa harrapatzeko. Baina, batez ere, gizarte-mailan, gure gizartean oraindik ere genero-rol tradizionalei lotutako jarrerak nagusitzen baitira”, dio María José Fusterrek, GIB/HIESaren Estatuko Koordinakundekoak.\n“Hiesaren Liburu Zuriaren” iragarpen horrek berretsi egiten du beharrezkoa dela berariazko kanpainak abiaraztea, emakumearen babesa hobetzeko, Peio López de Munain Tratamenduei buruzko Informazio eta Prestakuntza Fundazioko lehendakariaren arabera. “Azken urteotan —azaltzen du—, gutxitu egin da GIBak infektatutako droga injektagarrien kontsumitzaile kopurua, eta txikiagoa da, halaber, homosexual seropositiboen kopurua. Aldiz, transmisio heterosexuala nabarmen handitzen ari da, eta hor da arriskurik handiena emakumearentzat”.\nEskuragarri dauden beste datu batzuen arabera, etorkinen eta prostituzioan aritzen diren pertsonen artean GIBa handitu egingo da. López de Munaínek gogoratu du prostituten artean ez zegoela ia infekziorik. “Orain, prostituzioan aritzen diren etorkinen artean, GIBaren eragina ez ezik, sexu-transmisiozko beste infekzio batzuen eragina ere areagotu egin da, hala nola sifilia edo gonorrea, ia kontrolpean zeudenak”.\nHalaber, adituek diotenez, biztanleriaren beste sektore batean, gazteetan, arreta asko jaitsi da arrisku-praktikak saihesteari dagokionez, belaunaldi berriek ez baitute hiesaren alderik dramatikoena ezagutu, 1996 baino lehenagokoa.\nhies infección-eu mujeres-eu


Catalunya XI: "Etapismoaren" ondorioak, Trantsizioko esperientzia\nNoiz sortua: Ostirala, 27 Martxoa 2015 08:57\nCatalunyako arazo nazionalaz eta sozialismoaren aldeko borrokaz atera dugun dokumentuaren XI. atala.\nTrantsizioa bezala ezagututako garai haietan, PSOE eta PCEko agintariak akordiora iritsi ziren eskuin frankistaren ordezkariekin. Aurpegia garbitu nahi izan zioten sistemari, boterea betikoen eskuetan geratzeko (oligarkia finantzarioa, industriala eta terratenientea). Horrela 70eko hamarkadan garatzen ari zen iraultza soziala bertan behera uztea lortu zuten. Gogoratu behar da gainera, garai haietan CiUren ordezkariek oso paper aktiboa jokatu zutela Trantsizioa "bideratzeko" eta diktaduratik zetorren aparatu errepresioa inolako depuraziorik gabe mantentzeko. Orain, oligarkia kataluniarraren ordezkari berberekin "hautsiko" da Trantsizioko erregimena? Langile klasea eta gazte mugimendua erreprimitu dutenekin? PPren neurri antidemokratikoak eta antisozialak babestu dituztenekin egingo zaio aurre Estatu espainiarrari?\n70eko hamarkadan, PSOEko Felipe Gonzalez eta PCEko Santiago Carrillo akordiora iritsi ziren Suarez eta Fraga frankistekin. PSOEko eta PCEko agintariek zerbait taktikoa bezala aurkeztu zituzten akordio hauek, "demokrazia kontsolidatzeko" omen ziren. Hori bai, sozialismoaren aldeko borroka etorkizunerako uztea proposatu zuten. Gaur, ERC eta CUPeko zuzendaritzek ere zerbait taktikoa bezala aurkezten dituzte CiUrekin egindako akordioak. Diotenez, beharrezko akordioak dira "gaur egungo etapan" herri kataluniarraren "eskubide demokratikoak" defendatzeko eta independentzia lortzeko, eta etorkizunean ikusiko dugu nolako izaera izango duen Estatuak. Ikuspegi etapista honen arabera, lehendabizi burgesia kataluniarraren menpeko Estatu kapitalista kataluniarra sortuko da, eta, ondoren, iritsiko da sozialismorantz joateko garaia. Historiak erakutsi du, ordea, nolako ondorioak izan dituzten ikuspegi etapista hau hartu duten ezkerreko erakundeek: sistema kapitalistara egokitu izan dira eta langileen eta gazteriaren aurrean autoritatea galtzen joan dira.\nBatzuen ustez, burgesia kataluniarrarekin fronte bat osatzearen arrazoia auzi demokratikoari lotuta dago, eta esaten dute akordio honek ez duela oztopatzen CiUren aurkako posizioa auzi sozialean eta ekonomikoan. Baina banaketa hau egitea ezinezkoa da. Beharrezkoa da gauzak argi eta garbi esatea: CiU ez dago autodeterminazio eskubidearen alde. Eskubide honen alde daudela esaten dute, baina ez honen alde borrokatzeko, herri kataluniarra engainatzeko eta Estatu espainiarraren laguntzarekin honen kontrako neurriak hartzen jarraitzeko baizik.\nERC eta CUPeko diputatuek hitz egin dezakete aberatsen eta murrizketen aurka, baina herri kataluniarra krisiaren eta eraso antidemokratiko eta antisozialen ondorioz sufritzen ari den egoerari aurre egiteko oinarrizko taktika CiUrekin aliantza bat egitea bada, zabaltzen den mezua akordio honi lehentasuna ematea eta CiUren aurkako borroka soziala bigarren maila batean uztea da.


San Ignazio kalea zabaldu du Ondarroako Udalak\nHemen zaude:Hasiera»kamiñalde»San Ignazio kalea zabaldu du Ondarroako Udalak\nOndarroako Udala 2016-07-29 kamiñalde\nPozik baina aldi berean egoerak kezkatuta jarraitzen dute udal arduradunek\nLau hilabete eta hamabost egun itxita egon ostean Ondarroako Udalak San Ignazio kalea zabaldu du gaur goizeko 11:00etan. Horrenbestez, 70 familia inguru beraien etxeetara bueltatu dira eta kaleko komertzio gehienak beraien martxa berreskuratzen hasi dira. Kalea zabaltzearen albistea pozik hartu du udalak baina oraindik ere kezkatuta jarraitzen dutela aipatu du Zunbeltz Bedialauneta Ibaibarriaga Ondarroako alkateak. ‘Pozgarria da kaleak eguneroko martxa berreskuratzea baina oraindik ere larrialdi egoera batean gaudela gogora ekarri behar dugu eta beraz, herritar guztiak beraien etxeetara bueltatu arte lanean jarraitu behar dugu’ azaldu du alkateak.\nMendian oraindik lanean ari dira makinak eta zoritxarrez epe laburrean San Ignazio kaleko beste bizilagunek ezin izango dute beraien etxeetara bueltatu. Hori dela eta, herriak bizi duen larrialdi egoera normaltasun egoerara bueltatu arte lanean jarraituko duela aipatu du Ondarroako Udalak.\nHorretaz gain, oraindik ere mendian egiten ari diren lanen finantziazioa lortzeko ahaleginetan jarraitzen du udalak. ‘Bizi dugun larrialdi egoera honi erantzun ahal izateko laguntza eskatu dugu Bizkaiko Foru Aldundian eta baita Eusko Jaurlaritzan ere baina oraindik erantzun argi baten esperoan jarraitzen dugu eta bitartean fakturek iristen jarraitzen dute’ esan du Bedialaunetak. Ondarroako Udalak 17 milioiko gastuari aurre egiteko ahalmenik ez daukala eta horregatik herritar guztion ordezkariak diren instituzioetara jo dutela laguntza eske gaineratu du udalak. Aurrera begira ere, finantzaketaren inguruko azalpen guztiak Alamedan ezarritako informazio panelean eta www.udalbarriak.eus webgunearen bitartez jakinaraziko zaie herritarrei.\nHemen alkateak onartutako dekretua kalearen irekieraren berri emateko.


Mugitzeko hartu beharreko neurriak - Goierriko Hitza : Goierriko Hitza\nMugitzeko hartu beharreko neurriak\nGoierritarrek EAEn zehar mugitu ahalko dute astelehenetik aurrera, baina betiere segurtasun neurriak errespetatuz\nAutoak norabide bakarrean Sekundino Esnaolako Urretxurako irteeran\nGoierritarrek Euskal Autonomi Erkidego osoan mugitu ahalko dute astelehenetik aurrera edozein ordutan eta aitzakiarik gabe. Halere, garraiobideetan segurtasun neurriak bete behar dira koronabirusaren kutsadura ekiditeko.\nBi laguneko edukiera duten ibilgailuetan, motorrak kasu, bi lagun joan ahal izango dira. Betiere, eskularruak jantzita eta musukoarekin. Buru osoa estaltzen duen kaskoarekin musukoa ez da beharrezkoa.\nEserlekuen ilara bakarra duten ibilgailuetan, kamioiak eta furgonetak kasu, gehienez bi lagun joan ahalko dira. Elkarren artean ahalik eta tarterik handiena utzi behar da eta musukoa eraman behar da.\nBederatzi lagun arteko ibilgailuetan, kide denak etxe bereko bizilagunak badira eserleku guztiak okupatu ditzakete. Aldiz, etxe desberdinetan bizi badira, ilara bakoitzeko bi lagun joan ahalko dira asko jota eta musukoarekin.\nBederatzi lagun arteko garraio publikoan ilara bakoitzeko gehienez bi lagun joan ahalko dira, gidariarenean izan ezik. Elkarren artean ahalik eta tarterik handiena utzi behar da eta musukoa eraman behar da.\nBederatzi lagunetik gorako garraio publikoan, eserleku guztiak erabili daitezke. Aukera dagoen bitartean distantziak mantendu behar dira, eta musukoa beti erabili behar da. Beti eserita joan behar da, horretarako bereziki prestatutako gune bat ez baldin badu.\nHerria aukeratu\t01 - Altzaga\t02 - Arama\t03 - Ataun\t04 - Beasain\t05 - Ezkio-Itsaso\t06 - Gabiria\t07 - Gaintza\t08 - Idiazabal\t09 - Itsasondo\t10 - Lazkao\t11 - Legazpi\t12 - Legorreta\t13 - Mutiloa\t14 - Olaberria\t15 - Ordizia\t16 - Ormaiztegi\t17 - Segura\t18 - Urretxu\t19 - Zaldibia\t20 - Zegama\t21 - Zerain\t22 - Zumarraga\n22 positibo kasu atzeman ditu Osasun Sailak Goierrin asteburuan\nZazpi kasu positibo atzeman ditu Osasun sailak Goierrin\nErtzaintzak zortzi lagun identifikatu ditu Idiazabalen, gauean igerilekura sartzeagatik\nIrailaren 10ean egingo da udako literatur tertulia\nMiñan liburua da udan irakurtzeko proposamena eta hurrengo tertulian Amets Arzallus izango da gurekin\nFESTARIK GABE ERE, SANTA ANA JAIAK BIHOTZEAN SENTITZEN DIRELAKO!


Mobilizazioekin erantzun diote herritarrek Espainiako Estatuaren esku hartzeari - Politika - Berria\n2018ko martxoak 20\nMobilizazioekin erantzun diote herritarrek Espainiako Estatuaren esku hartzeari\nBartzelonako Rambletan 40.000 langun inguru bildu dira, udaltzaingoaren arabera. Kataluniako gainontzeko hirietan ere elkarretaratze jendetsuak. Euskal Herrian, iluntzean egin dituzte mobilizazioak, hiri eta herri ugaritan. Estatu espainiarrean ere hainbat hiritan egingo dira elkarretaratzeak. Besteak beste, Madrilgo Puerta del Solen. Omniumek eta ANCk mobilizazioak deitu dituzte iganderako, Kataluniako udalerri guztietan.\nBilbon eguerdian egin duten mobilizazioa. / Argazki Press\n2017ko irailak 20\nKatalunian, milaka herritar irten da kalera, Guardia Zibilak Generalitateko hainbat egoitza miatu eta gobernuko hamalau goi kargu atxilotu ostean. Hain zuzen, Guardia Zibila sartu den egoitzetako batean dago mobilizazio herritarraren erdigunea. Ordu honetan, 40.000 kataluniar daude bilduta Bartzelonako Rambletan, Generalitateko Ekonomia sailaren parean, udaltzaingoaren datuen arabera. Halaber, milaka herritar bildu dira Kataluniako gainontzeko hirietan ere.\nBartzelonan, CUPen egiotza nazionala izan da eguneko beste mobilizazio gune garrantzitsu bat. Espainiako Polizia eguerdian agertu da bertan, egoitzara sartu da epailearen baimenik gabe eta alde egin du tarte batez. Berriz itzuli denean, herritar ugari jarri zaie parean eta egoitza barrura sartzea eragotzi diete. Azkenean, alde egin dute.\nKataluniako agintariek jarrera baketsua galdegin die herritarren, eta aldi berean, beldurrik gabe kalera irteteko eskatu die.\nHala, Omnium eta ANC elkarteek elkarretaratzeak deitu dituzte igande goizerako, Kataluniako udaletxe guztien aurrean, "demokrazioaren alde". Jordi Sanchez ANCko presidenteak adierazi duenez, Espaniako Estatuak "gerra deklaratu du". Kalatuniarren erantzunak "bakea eta demokrazia" izan behar duela nabarmendu du.\nEuskal Herrian ere berehala zabaldu dira mobilizazio deialdiak. Horietan parte hartzera deitu dute, besteren artean, EH Bilduk, ELAk eta LABek.\nManifestazioak estatu espainiarrean\nEstatuko hainbat lurraldetako herritar elkarte eta plataforma manifestazio deialdiak zabaltzen ari dira sare sozialetan, Kataluniako erreferenduma babestu eta gaurko polizia operazioak salatzeko. Dagoeneko, protestarako deiak egin dituzte Galizian, Asturiasen, Kantabrian, Aragoin, Gaztela eta Leonen, Andaluzian, Valentzian eta Balearretan.\nEspainiako hiriburuan ere manifestazioa deitu du Madrileños por el Derecho a Decidir —Madrildarrak Erabakitzeko Eskubidearen Alde— elkateak. ERC, PDECat, Unidos Podemos eta EAJko hainbat kidek deialdiarekin bat egin dute.


"Mintzanet bidez bi persona harremanetan jartzen dira euskaraz hitz egiteko skype erabilita" - Aiaraldea.eus\n"Mintzanet bidez bi persona harremanetan jartzen dira euskaraz hitz egiteko skype erabilita"\nErredakzioa 2016-04-12 12:00 Kultura Aiaraldea\nMAITE MARTINEZek (Donosti, 1965) mintzanet zerbitzua erabiltzen du. Horri esker euskaraz hitz egiteko aukera dauka skype bitartez bizi den herrian, Ozaetan.\nMAITE MARTINEZek (Ozaeta, 1965) mintzanet zerbitzua erabiltzen du. Horri esker euskaraz hitz egiteko aukera dauka. Araban pertsona gutxik eman dute izena, eta Aiaraldean oso ezezaguna da.\nAzalduko diguzu zer den mintzanet?\nMintzanet proiektuaren bidez euskara praktikatu nahi duten bi pertsona harremanetan jartzen dira skype erabilita euskaraz hitz egiteko.\nPrintzipioz, harremanetan jartzen dira bidelari bat, euskara ikasten edo hobetzen ari dena, eta euskara ondo dakien bidelagun bat, bidelariari berba egitera aukera ematen diona.\nGure kasuan, aldiz, bai Leticiak eta bai nik, biok daukagu euskara hobetzeko asmoa, gogoa eta beharra.\nNola erabaki zenuen zerbitzua erabiltzea?\nOrain dela bi urte irratian entzun nuen berri bat mintzaneti buruz. Nik EGA gainditu nuen, baina handik aurrera oso aukera gutxi eduki izan dut euskara praktikatzeko. Horregatik mintzaneten berri jaso nuenean pentsatu nuen oso aproposa zela niretzat.\n"Etxetik egin dezakezu, eta nagitasun gutxiago ematen du berba-lagun normala (presentziala) egitea baino."\nEdonori gomendatzen diot mintzanet proeiktuan parte hartzea. Oso erraza da eta oso atseginak dira mintzaneteko arduradunak.\nNoiz erabiltzen duzu oro har?\nGu astero elkartzen gara, astelehenero hain zuzen ere, 9.30etatik 10.00etara.\nLagunek egiten duten moduan egiten dugu berba. Hasieran pentsatu genuen, mintzanet proiektuan aholkatzen duten bezala, gai bat prestatzea astero, baina bakarrik lehenengo astean egin genuen. Handik aurrera gure gauzei buruz hitz egiten dugu: astean zehar zer egin dugun, asteburuan nola pasatu dugun, lanean zer moduz, eta abar.\nBestalde, iazko udan Leticia etorri zitzaidan etxera bisitan. Ni Arabako lautadako herri txiki batean bizi naiz eta ortuak fruituak eman zituenean etorri zen etxera. Bidaltzen dizut argazkia egun horretako argazkia da. Aurten ere berriro etortzea espero dut!\nLeticia Donostian bizi da, eta Donostian ere elkartzen gara noizbehinka. Azken aldiz oso paseo polita eman genuen elkarrekin hondartzatik.\nZer nolako ekarpen egin dizu mintzanetek?\nAlde batetik, helburua bete dut: behintzat, astero euskaraz hitz egiten dut. Nire euskara maila ez da substantzialki hobetu, baina hitz egiteko erraztasuna handitu egin da.\nEta bestetik, garrantzitsua dena, lagun bat gehiago daukat orain, oso gustura nago, oso pozik, mila mila esker mintzanet proiektuari eta nire bikoteari.\n1 [EMAITZAK HERRIKA] EAJk jaso du babes gehien Kongresurako Aiaraldean, eta EH Bildu izan da bigarren indarra\n3 Baserrietako abereak herrigunera jaitsi ziren larunbatean\n4 Eguraldi txarrari aurpegi alaia erakutsi diote Urduñako Mendi Lasterketan\n5 [ANALISIA] Abstentzioa izan da irabazle argiena Aiaraldean, %4,18 igo baita\n6 [IRITZIA] Euskal Herriko Itzulia Ermualden